amanoisuno/poetBack huggingface dataset:
金餘元遺山來拜祖庭有紀行十首遂倚歌之先後殊時感慨一也 和元遺山九首 王奕 
耕民昧帝力，焉用典與謨。奈何降衷後，氣稟分賢愚。天錫孔孟氏，一整綽有餘。廓哉鄒魯地，良足容軒車。皇皇七十國，轍迹何區區。誰知百世下，流作章句儒。掌股弄神器，敝屣直棄如。遂令桐梓地，盡化荆棘塗。昏林畏饞啖，秉燭來趨隅。巫咸倘可問，爲我還其初。
金餘元遺山來拜祖庭有紀行十首遂倚歌之先後殊時感慨一也 和元遺山十首 王奕 
人惟君與師，得在天地間。蜂蟻失所主，生息决不蕃。逐日渴未死，顧影悲余年。平生東魯心，皓首瞻聖賢。上下二千載，歷歷觀遺鎸。惜哉數墨子，想像成虛傳。十章紀大略，盡和遺山篇。忠腸攪葵漆，喉棘不忍言。持歸刻瑘石，何□勒燕然。
和杜少陵望嶽一首 王奕 
封禪七十二，萬古事未了。兩儀一開闢，三觀幾昏曉。自昔祖龍來，訖今歌鳳鳥。吾嘗登東山，魯亦未可小。
和李太白泰山一首 王奕  泰山
泰山天地極，鄒魯聖賢關。周匝二千里，卓然位其間。五文合泗水，八荒無競山。扶輿清淑運，日夜何曾閑。尼山連嶧阜，豈徒翠浮鬟。軒轅與羲皞，孔孟垂曾顔。正氣盡此出，高哉其可攀。
和元遺山太山古句 王奕 
我來拜鄒魯，舟過歌鳳臺。登嶧仰東蒙，自謂高矣哉。及登東山頂，天級真難階。河瀆走罅漏，嵪陵塌埏垓。己大物自小，夙學得所諧。聖賢分地步，高下隨其材。於道既有覺，沿崖剔碑苔。七十二君者，謬迷良可哀。王侯鬨蟻穴，休王滋無涯。三千六百朞，治忽知幾回。悠哉身後史，聊爾生前杯。大塊囿軀殻，客氣行風雷。神功一收斂，非去亦非來。試出亭毒表，岱峰赤微埃。安得鐵柄箒，埽盡兀突堆。上下一無極，釋然暢虛懷。平明下山去，天門掛芒鞋。金童玉女夾道迎，鸞鈴鳳翟紅雲開。道逢明復與守道，拊肩携手歌崔嵬。謂予如欲看白日，請騎黄鵠同上無色空界外。蒼梧帝子正與彼，倏忽混沌高卧真蓬萊。
和趙若倫舊題多景樓 王奕 
大地山河合九州，秋風吹起故鄉愁。洛山冉冉機雲出，漢水瀟瀟巡遠羞。東望海連甘露寺，北來詩滿鎮江樓。金臺萬里天門杳，且問東津汶上舟。
和羅隠詩再題多景樓 王奕 
老了英雄費了吟，鹿兒化馬不消尋。死生壽夭蒼生命，治亂存亡上帝心。嶓塚西來山疊疊，焦金東望海深深。眼前參透坎中畫，始識恒河只寸涔。
和盧疎齋多景樓韻 王奕 
一合乾坤氣脈連，蜜甜本不揀中邊。幾千萬劫本同此，百八十年何間然。北固英雄前去古，中原文獻後來賢。老懷登此成欣感，日落蒼梧生紫烟。
題北固亭 王奕 
杜老當年識恨遺，與天爭漢死奚疑。伏羱猶憶分三日，老驥空悲混一時。往事竟隨東逝水，新題全是北來詩。如今多景樓頭酒，免得諸公賦黍離。
題焦山吸江亭 王奕 
甲子三千六百朞，此山崒嵂起何時。雄吞海瀆金獅子，霸斷吳門鐵犍兒。水鏡照空三國恨，浪黿撞破六朝悲。後來儘有無窮事，留與他年再賦詩。
題焦山客位 王奕  长江
鎖斷長江鐵戶門，風帆雲海幾朝昏。能依佛教綿遺址，大勝焦家裕後昆。鶴骨已仙羲帖在，鰲身不動米碑存。住山傳得文殊印，遮莫前身是了元。
題金山金鰲閣 王奕 
誰橐紅爐鑄寶刀，闢開太極奠金鰲。尾摇光岳星辰轉，背負乾坤日月勞。潮落潮生通氣息，帆來帆去動毫毛。不知南北車書混，此際翻身第幾遭。
書趙忠靖公祠堂 王奕 
老臣將略服先零，撐拓淮江五十年。不把壑舟移半夜，未應杞國墜中天。父奢既不慚諸葛，子括胡爲愧仲連。節義功名父兄在，摩挲豐碣重潸然。
到揚州 王奕 
仙去瓊花不見根，津橋明月共誰論。百餘載作江藩翰，十幾年來薊戶門。淮海樓頭諸老眼，平山堂外六軍魂。翻愁吳楚空遺彥，作史無人歲月昏。
題維揚 王奕 
半生書劍走閩甌，三十年前欠此遊。赤脚有心尊魯國，白頭無力賦揚州。花明靴巷新番市，草暗城隅舊敵樓。橋上更無何遜迹，梅花明月爲誰留。
登黄龍峰 王奕  长江
黄龍峰頂接天高，下視塵寰走蝟毛。坤野未能休血戰，鼎湖誰復戀烏號。一杯彭蠡空浮淚，萬里長江漫激濤。安得駕虬鞭霹靂，漲翻溟渤洗腥臊。
題陶狄二賢祠 王奕 
豐碑大字極譽揚，並祀淵明與狄梁。宇宙事皆吾己分，君臣義亦本天常。休官彭澤當存晉，取日虞淵合爲唐。自是後人無遠識，不知遺臭與流芳。
彭澤新縣靖節祠 王奕 
已曾采石酹詩仙，又拜書巖薦菊泉。京口火頭纔負乘，柴桑處士便歸田。馳驅名並諸公駕，尸祝誰碑百世賢。近代從容人死義，後先二尹合俱傳。
四絕呈周月湖  其一 王奕 
丸中日月妙推移，纔過三千六百朞。霽月光風無盡藏，不應便黑小圈兒。
四絕呈周月湖  其二 王奕 
不畫脩眉不易粧，篋中猶是主衣裳。起觀疆宇皆周土，只有西山尚屬商。
四絕呈周月湖  其三 王奕 
君住山陽岸口磯，風帆雨驛去如飛。十年多少金臺客，曾有沿津問泗沂。
四絕呈周月湖  其四 王奕 
草带粘天只辨星，燧樓盡化作郵亭。柳橋梅驛多來使，只寄山中養鶴經。
鶴林寺絕句 王奕 
應是鵑花笑口開，火頭天子果何哉。遠公滿眼沽春酒，引殺陶潛不肯來。
題彭澤舊縣狄梁公祠 王奕 
周紀唐綱一線間，旋乾容易轉坤難。不將廟祔來雄辨，焉得宗祧可再安。國事固當元老定，德碑留與具臣看。寄言彭澤親民者，須學好人爲好官。
題小蒜嶺 王奕 
西風策策麥花凉，重把新詩自品量。禽不爲人音自好，路因無驛里偏長。百年白髮空前輩，兩載黄花笑異鄉。歸去玉瑘牢閉戶，莫教舊隠姓名香。
歸途有感 王奕 
少小從師讀魯書，幾回掩卷想風雩。得遊鄒魯聖賢地，誰創華夷道德塗。地勢雖然有離合，脚跟却莫放模糊。不知江右明經士，曾識春秋兩字無。
題池州郵亭 王奕 
驛堠珠連輳北燕，西風落日幾枝蟬。唐儀漢令碑上下，楚館秦郵世後先。新柳不知迎送事，短藜聊信去來緣。如今亭長皆民尹，那復圯橋更授編。
九月申屠伯驥同飲壽張蚩尤塚上 王奕 
蚩尤一夢四千年，涿鹿如今又不然。柵上懸絲重放下，草門朽骨尚高眠。昇烏沉兔人今古，點鵲癡蟬事後先。醉插黄花供一笑，誰知吟客是喬仙。
題泰山仁安殿壁 王奕  泰山
大極何年誕帝孫，中居岱嶽鎮乾坤。三千餘載昭明代，七十二君來至尊。魯甸齊邱雄地勢，秦松漢柏護天門。兵塵不動綿香火，萬里車書壽一元。
新州枕上有感二首  其一 王奕 
尼山拜了又何求，馳騖中原作壯遊。泰岱峰頭觀日出，汶陽城外看河流。朝吟闞縣蚩尤塚，暮醉新州太白樓。從此不消刪白髮，留歸江上對眠鷗。
新州枕上有感二首  其二 王奕 
岱岳名山天下無，老來遊玩易嗟吁。帝孫池畔秦松老，聖母祠前漢柏孤。古篆蝕苔悲建武，漫碑宿草憶祥符。逢人不解從頭數，牢記山名畫作圖。
和遺山呈太山倪布山真人 王奕 
江右書生枉白頭，杖藜始得北山遊。手摩紅日登三觀，袖拂黄埃看九州。及下誠明真氣貌，方知歲月老春秋。更須梓就諸公什，焰焰聲名萬古留。
呈申屠御史忍齋二首  其一 王奕 
世家矯矯漢申屠，博古通今命世儒。豪傑雅知真北學，扶摇久已作南圖。揚州臺近催騎鶴，闞水秋深尚憶鱸。好載白雲同一出，簷頭新港即榮塗。
呈申屠御史忍齋二首  其二 王奕 
壯遊久負子長才，斥鷃幾成困草萊。千載幸逢皇極運，兩生端爲聖門來。誰知白髮餘年健，得共黄花笑口開。明日西風歸棹遠，懷人空憶古罇罍。
次韻上雪樓程侍御 王奕 
當年雪片大如席，獨立樓頭有此翁。集霰已知漫大地，行窗轉覺舞回風。洛陽公子衾誰共，姑射仙人夢不同。且倚玉欄看世界，郢歌一曲月明中。
別宣尉王中齋 王奕 
自笑靈龜久不靈，巧逢天地換清寧。典型頓覺空諸老，肝膈未能忘六經。朔雪漸深頭轉白，洛山雖遠眼還青。杏壇寂寂遺音在，靠得汾亭有父兄。
贄見五峰燕先生 王奕 
康廬崒嵂撐青空，五峰下有神仙翁。黄金爲佩白玉瑣，跨虹飛上燕臺穹。紫垣蒼瑣白日靜，薇花韻的明丹衷。帝謂公田久不井，爲提明月江西東。某邱某壑無隠耳，貯見漢庾堆陳紅。周官六典冢宰事，有功𤱶畝方爲忠。蹇予落魄不耕子，半生煮字悲吟窮。蓋頭不思戀茅屋，負笈遠拜夫子宮。黄河泰華幸一見，於人須識歐陽公。枯根纖芥盡收拾，藥籠未必遺芳藭。品題願借燕許筆，可以報德歌豳風。
再和韻上石塘吳  其一 王奕 
髮燥聞君響泮宮，玉溪旴水限西東。惜哉宴罷瑶池晚，乃在崇臺拜下風。
再和韻上石塘吳  其二 王奕 
不能隨調轉商宮，獨抱瑶琴過魯東。霜滿烏庭無過雀，非君誰與借東風。
再和韻上石塘吳  其三 王奕 
人心六籍未嘗焚，千古師存道亦存。見說汶陽官路口，幾年鞍馬上君門。
再和韻上石塘吳  其四 王奕 
破笈兵韜久已焚，床頭僅有易書存。一觀周禮歸來後，依舊白雲深閉門。
見陳月觀二首  其一 王奕 
鰲轉山空海失深，仙人抱月自高吟。春秋兩字尊王義，皇極一編經世心。千載文聲扶學校，萬年史筆寄山林。太邱古矣元龍老，天壽先生續正音。
見陳月觀二首  其二 王奕 
仲尼日月幾曾昏，自古君師豈必存。水陸三千遊聖域，風雲萬里望天閽。燕臺接武何多隗，吳國孤騫未見雲。觀上又分明月影，漫漫長夜與誰論。
五絕呈李惟學山長  其一 王奕 
嘗笑藍仙踏踏歌，極知感慨欲如何。簷頭白日蒼生共，到了聖賢分得多。
五絕呈李惟學山長  其二 王奕 
鑄金爲蠡聲猶泯，磨石爲碑字亦漫。雜雜萬形歸五化，燼餘方策更長存。
五絕呈李惟學山長  其三 王奕 
朝餐暮飲逐塵寰，清鏡無情不駐顔。千古菊泉香火地，名賢多是靠名山。
五絕呈李惟學山長  其四 王奕 
星氣西流一擲梭，起看斗柄夜如何。篝燈急了床頭易，明發開門事又多。
五絕呈李惟學山長  其五 王奕 
隻影隨陽逐稻粱，故山元自富蒼筤。孤雄不作山梁夢，晚歲收聲在鳳岡。
呈招討李春野  其一 王奕 
元田種玉不傳方，春去春來野自香。雁入燕雲丹未反，笑援明月醉山陽。
呈招討李春野  其二 王奕 
袖拂徂徠涉太峰，曾同太白舞西風。歸程鶴瘦揚州遠，著訪吾宗太乙翁。
和中丞徐容齋貫戶維揚 王奕 
嶽到東原掌樣平，南州師友樹高名。聖人門戶三千教，老子胸懷百萬兵。學要絕時須著繼，道逢夷處不消爭。鳳池烏府皆餘事，急拯蒼生作九京。
和申屠忍齋隸籍秦郵韵呈苟治書生 王奕 
笑認鸞江舊祐環，大槐夢覺已無關。看花要在雪霜裏，品士莫於文字間。烏府清風如有約，鶴樓明月不教閒。直須存活蒼生了，却把丹囊貯九還。
登秦郵文遊亭天壁亭長歌 王奕 
湖天澹澹湖水碧，湖風冉冉湖雲收。湖白幾頃菰米地，湖汊幾摺蘆花洲。幾千萬劫走盡夜，三十六鏡磨春秋。江南狂客歸自魯，騎馿載酒遊文遊。文遊已落鐘鼓界，斯文喪矣遊人羞。蚌胎明月吸莘老，鴉背落日悲少游。東坡雙井化異物，神光奕奕穿斗牛。文章不逐歲月老，精爽常與天地流。賞心倘得際美景，薄才自許追前修。安得老米雞距筆，生綃百疋橫戈矛。守臺舊卒年九十，頤隠於臍肩過頭。六十年前邊鄙事，且言且泣氣咽喉。甚言秦欲帝萬世，據此要地置急郵。海田陵谷無定在，如今非項亦非劉。王生感慨重抵掌，驚起一片湖中鷗。鷗飛沒入翠烟裏，乾坤納納歸雙眸。何當飛出天壁外，春風吹散眉峰愁。
庚寅五月十二日偕趙平甫拜采石神霄宮太白墳 王奕 
孤風吹黄鵠，遠客歸自魯。瓣香拜公墳，梁月重凄楚。比曾登太山，依韻踵遐武。生平景仰心，茲夕遂親覩。何地無青山，何人無黄土。艷艷謫仙翁，配月照今古。惜哉生死世，於道竟無補。世乏蹈海人，此事與誰語。徘徊暮雲亭，玄蟬訴輕暑。
登青山太白墓文并歌 王奕 
蘆筆書空兮風淒淒，竹墨泌地兮雨垂垂，青楓黑塞兮夢公者誰。
青山二章章四句  其一 王奕 
青青者山，並祠其間。郭李遐矣，高義莫攀。
青山二章章四句  其二 王奕 
山之青青，策蹇來經。千古一日，二公之靈。
彭澤祭陶靖節祠 王奕 
嗚呼，典午去矣，柴桑歸矣，黄花老矣，徵士卒矣。尚饗。
謝疊山先生己丑九月被執北行閩士以詩送之倚歌以餞  其一 王奕 
皇天久矣眼垂青，盼盼先生此一行。遺表不隨諸葛死，離騷長伴屈原清。兩生無補秦興廢，一出誠關魯重輕。白骨青山如得所，何消兒女哭清明。
謝疊山先生己丑九月被執北行閩士以詩送之倚歌以餞  其二 王奕 
襄漢無人替一肩，遂令杞國墜青天。是誰鑄此一大錯，此事公知三十年。盡愛中都爲宰相，豈知上界有神仙。縱饒不返南飛翼，也合津橋化血鵑。
淮安路教謝西溪己丑二月飲疊山于敬義堂有詩後三月僕至西溪見示時疊山已行矣 王奕 
收斂眉山草木英，心潜羲孔與時行。浣花杜老驚人句，采石虞公貫日誠。合上燕臺爲上宰，暫勞楚泮領諸生。沉吟敬義堂中句，莫贖豪狂禰正平。
和疊山到山陽郡學四詩  其一 王奕 
一水西來衣带然，界開北極與南天。軌文齟齬二百載，豪傑疏違幾十年。幸際干戈屯禍極，挽回禮樂泰和先。酒廉米賤山陽郡，多少吟仙與醉仙。
和疊山到山陽郡學四詩  其二 王奕 
齠時蠹簡剔殘灰，皓首誰知吻带埃。負笈有機尊魯國，扣閽無力上燕臺。茹芝四皓還須出，綿蕞兩生終不來。中道喜逢傾蓋友，相携一笑亦奇哉。
和疊山到山陽郡學四詩  其三 王奕 
神仙無藥可醫狂，未死男兒未易量。東海水應隨血碧，西山薇亦逐名香。君臣分義如能盡，天地鬼神終不忘。自有人心香火在，不消畏壘與桐鄉。
和疊山到山陽郡學四詩  其四 王奕 
一代英雄不數人，百年聚散重傷神。歌闌牛角天還曉，鐸振鱣堂道又春。泗水尼山聖賢地，江雲楚月去來賓。淮安蕩蕩朝天路，附驥新吟莫厭頻。
聞疊山己丑四月七日死于燕 王奕 
聲名如此付杯羹，滿腹琅玕不得呈。諾士倘能如孔子，殺身未必死盆成。骨埋北壤名山重，冤入南天上帝驚。當日刀圭成謾爾，金華仙籍再書名。
和疊山隆興阻風 王奕 
休將鑄錯悔當年，事契天心或不然。殷士莫嗟留楚棹，孟婆久送過河船。惜哉燕谷空埋骨，自是圯橋少授編。畢竟火龍科目貴，二山忠義貫蒼天。
和疊山送淮安士友韻 王奕 
金臺去棹倚雲開，和餞諸詩已罄懷。行計竟爲尊魯出，櫓聲相逐過江來。定逢歸旆榮桑里，豈料危機伏茗杯。願梓新吟留宇宙，也勝蘇武得生回。
和疊山小姑廟 王奕 
舟如飛葉浪如雷，寄與江神不用猜。貞士偶因諸老出，兩生端爲聖門來。但沿沂水求雩瑟，即返嚴灘訪釣臺。可惜漢江風浪定，磯頭不見予卿回。
和疊山小姑海門第一關詩 王奕  长江
此是長江第一關，孤峰矯首聳遐觀。人今人古興亡事，帆去帆來上下瀾。廟有神明司地險，舟藏鬼蜮過門難。吾儕出處憑天道，浪自舂撞意自寬。
和疊山舟過瀂港 王奕  长江
長江幾載界殘棋，未著何知此地危。萬舸軍中焉用汝，一聲鑼罷竟何之。六民墮劫誰階厲，百罰鞭尸悔莫追。欲識開頭摇手處，推篷一一問篙師。
和疊山拜李白墓 王奕 
唐朝組綬不能羈，馿背人者醉似泥。自欲駕虬憑化往，不因飛燕誤宮題。江涵采石吟天闊，月落青山塚未齊。雅廢倫亡知己少，青楓黑塞夢淒淒。
再和前韻蛾眉亭 王奕 
天經地緯脫籠羈，團拓乾坤作彈泥。采石青山知己少，渝州明月爲誰題。令公望重恩尤重，杜老名齊命亦齊。擬和岱吟才氣短，半眉蛾影暮雲凄。
和疊山拜虞雍公廟 王奕 
滴血書箋籲帝言，此功端已與之天。是非成敗人間事，生死去來方外仙。龜背豐碑昏落日，鴉巢老木倚孤烟。廟前萬舸隨風下，應笑當年瀂港船。
送泰山倪布山真人 王奕  泰山
赤松宗世遠，嶽地作神仙。粲粲龜瞳碧，昂昂鶴骨堅。五全皇極福，三受聖朝宣。道德交前輩，聲名在集賢。作詩聊紀實，歸與世人傳。
和徐中丞容齋舊泰山一百四韻贄見 王奕  泰山 衡山
蹇予鉛槧生，角角雞鶩食。青衿學校身，白髮書傳癖。萬卷老邊笥，一區守雄宅。媚俗懶低眉，慕古展長揖。少年塗抹技，志願靡終畢。幾載拂高駝，蒼梧與西極。開雲上衡山，景仰昌黎伯。史記在山川，遐蹤喜馳轢。望嶽企少陵，吟岱擬太白。惜哉阻關河，遊齒朽塵屐。悠悠鄒魯心，坐見歲月歷。雩壇想風沂，恨不沃焦膈。文理思楷林，手植槐檜柏。雖難陋巷回，豈不束带赤。髫年誦魯論，掩卷望天級。神哉六鰲轉，一夜混藩國。驅車上金臺，卿相去如織。逐日未化鄧，心血自撞激。既慚西山夫，尚堪東魯客。心旌久摇摇，夢寐在屋壁。忽逢緱山仙，扶我玉川腋。百拜揖溫良，敘此宇宙隔。秋丁杏壇下，展膝陪丈席。三聖長幼間，罇俎見徐疾。翌朝謁林墓，稽首龍門蹕。大庭與尼山，歷歷撫遺跡。書腸廓鄙吝，若有鬼物擘。慨思今何時，文軌混南北。春秋一太極，鴻濛再開闢。草木復甦鮮，川原盡疏滌。燕趙與秦隴，可以勁氣吸。豈無中原學，共此浩蕩臆。扶輿久鬰翁，一發定無敵。倘不登岱宗，何由俯鵬翼。遂偕二三子，崎嶇歷阡陌。搴裳涉五汶，揫爽薄吟錫。捫參上天門，四海同一碧。偃然帝孫尊，不放寸山出。南衡走奴隸，西華失名額。中宵展紅輪，萬有破元關。玉女毓淵泉，流作聖賢澤。正氣吐長林，不與籙俱訖。洛陽帝王所，興廢每不測。尼嶧香火期，未可限千百。傴指登封君，令人重驚慄。金丸互巧惛，何異雉盧擲。醜哉驪坑人，終然化豝貉。刻心假碑篆，僥倖脫經兀。豈知覲岳心，正在述方職。登望雖殊時，聖狂不可域。吟人類夸譽，誰復論順逆。北方豪傑地，罕見吾其惑。遊覽下山來，低眉恣搜索。或采之道途，或求之方冊。或咨新少年，或質古碑刻。挑包到東平，得士僅六七。在昔遺山翁，盛美信難匹。一笑洗簪膩，臨風倚孤飾。泬寥大雅餘，古調寄篇什。東南十年間，往往家有集。想今在斗牛，安得挹芳苾。西方有許平，金陵不可襲。翼翼望考亭，直欲跬步陟。四書門戶正，蹊徑掃曲筆。閻侯上界仙，塵溘聊暫謫。中興聖人居，光焰出晦室。亦有河汾翁，杜門守貞德。深林見孤熊，狐兔盡驅辟。淮陽遺一皓，留以鎮東邑。復齋上玉樓，往恨抱萬億。蜂蝶不作雙，未暇採纖悉。卓有容齋翁，夜光難自匿。弦鳴風雁落，孰禦箭鋒急。所謂魯君子，於斯信可必。今古太山吟，誰不媚封續。投崖匹夫勇，亦有夸介石。雄文痛麾掃，與岳競碕磔。一指回萬軍，衆質出孤戟。古詩三百篇，無邪是真識。餘子月在雲，乍明而乍蝕。我來見長篇，樓下卧百尺。夫乃面餘人，又復産今日。文采起具瞻，巖巖師尹赫。北風盡化枳，獨此見佳橘。橘中有仙翁，可望不可摘。試把珊瑚鈎，輕拂蛟龍脊。馮夷坐幽宮，海若不敢斥。方壺靈山高，借我寸階立。從今孕仙氣，倘可絕塵粒。茲行類南鵬，九萬始一息。越人初適齊，語笑遺大國。道無傾蓋程，握手論疇昔。畏刖不三獻，荆璞徒自戢。舉蔑置堂上，更僕數一一。保社多吟鷗，望歸心未釋。春風吹客衣，臂羽不可縶。願勿距互鄉，引手肅之入。招賢自隗始，敢謂崇臺岌。人皆笑麾牆，吾獨喜入室。他時報國士，豈必在炭漆。定有雙白璧，照我羈窮色。山東出相地，驛召在目即。乾坤愈浩蕩，人才寧促迫。願言眼垂青，及此頭尚黑。
石塘歌呈吳侍郎 王奕 
誰剜太素一拳石，石殻皴皺涵芳塘。塘中清淑族查滓，積成土塊如浮航。三千界分有南贍，休王帝伯更皇王。堯衢漲作九年潦，秦火煎成百沸湯。入昏出曉烏兔浴，韜風蓄電蛟龍藏。巫姒鑿開通浩浩，女媧煉熟補蒼蒼。三山縹緲出塘外，人云此是蓬萊鄉。誰令海乾白石爛，黑風吹散天風裳。黿腥蜃穢贔屭立，蝦螺鰍鱔生毫光。西江老子一口吸，噴作萬頃澄汪汪。何當長嘯挈斗柄，與君塘上酬酢傾天漿。
謝吳侍郎  其一 王奕 
屋角梅花枕魯宮，柏臺借重過江東。月明鳥定文書靜，九郡譙樓起烈風。
謝吳侍郎  其二 王奕 
誰道靈光獨不焚，孔堂金石至今存。皇王帝伯從開闢，不毀乾坤一合門。
黄池大水歌 王奕 
玉斗山人歸自魯，迂途携酒酬謫仙。丹陽滯留十日雨，坐見平陸成長川。不衝不激不澎湃，漫高漫長漫囂塵。黄池地勢低且壙，築堤種柳名圩田。一圩動是數百頃，耕民縛舍沿郊阡。良苗懷新交翠浪，一刻漭作蛟龍淵。倉皇老釋競祈禱，搬移兒女爭牽連。村莊草屋浮斷梗，黄流黑氣蒸腥羶。市民運土積堘脊，危如燕壘懸杗前。中宵突爾駃一决，盡與河伯裾相牽。或云嶽瀆潴魍魎，呴沫吹浪如吹煎。昌黎諭鱷許戮蜃，古今此理容或然。粵從天一中入坎，水德流動隨乾圜。彝倫攸斁五行汩，君舟民水幾覆顛。神姒鑿窟踰九載，到今三千七百年。三時粟麥天不雨，蒼生何頼無瘠捐。天變不能違者水，民命自以君爲天。當今君相即堯禹，蓄積期會誰當先。靈均李杜在水部，叫天爲我箋長編。
回建德寄馮和峰隠士 王奕 
王子歸鄒魯，知公隠德鄉。道爲千載惜，身抱六經藏。青壁丹崖遠，黄花白骨香。百年交一臂，悔不拜龐床。
和李提學存耕鉛山酌廉韻 王奕 
先生在荷峰，此日賦泉石。及今又重午，領客酌蓮碧。教雨落九垓，隨地成廉澤。師友係天倫，豈必同過客。孔孟與曾顔，日月照不息。袖香拜鄒魯，歷歷撫遺跡。沂水并尼山，雩壇儼如昔。晞髮濯我纓，埃溘盡湔滌。歸來見佳吟，轉覺肝膽易。此事不得再，此日良可惜。自憐飲食身，猶受氣形役。何當坐百原，一嘯脫塵屐。
過江絕句 王奕 
玉勒金臺逐去塵，十年多少渡江民。中流試扣金山老，曾有深衣過魯人。
梅 王奕 
愛梅坐至夜三更，坐至三更意未平。潜以晉來爲己任，亮將漢去與天爭。是心或可道前哲，此理如何語後生。莫笑書生窮到老，雖窮到老也留名。
泰山 王奕  泰山
扆齊機魯鎮天關，左右微垣列兩班。大展明堂俱翕受，黄河東畔少遊山。
茂陵封禪壇 王奕 
祥符天子舊明堂，二丈豐碑宿草荒。人世已非壇更是，摩挲老淚濕斜陽。
漢柏 王奕 
膚剝心枯歲月深，孫枝已解作龍吟。烈風吹起孤高韻，猶作峰頭梁甫音。
孫明復石守道祠堂 王奕 
師生高掠二山名，千載誰云道義輕。嶽府柏林風雨夜，琅然猶带讀書聲。
水簾洞 王奕 
密織多因雨線添，泉紳高掛月鈎纖。洞仙羞見秦丞相，故遣東風放下簾。
回馬嶺 王奕 
嶺入青天不可梯，六飛到此盡遭遲。異哉猶有秦皇馬，回向庭前化鹿兒。
護駕泉 王奕 
嶽泉匹練落雲間，萬折東流不得閑。駕到源頭猶且護，如何護不到崖山。
大夫松 王奕 
立身地位本清寒，下界虛明孰敢干。驚駕不因風雨惡，到頭猶守舊蒼官。
和段好古外郎二首  其一 王奕 
休煩蜀鳥勸歸頻，正欲尼山拜聖人。若使詩書灰烈燄，便應天地化微塵。漢書牛角雖漫夜，魯史麟經不斷春。花市一番風雨後，幾多桃李又重新。
和段好古外郎二首  其二 王奕 
黍峰蒲糝正關情，况復登高望冶城。驚見北方真學者，尚憐南國舊書生。風遺異世晉有笏，猶在君家唐未輕。三復謾行詩句好，雩壇從此振吟聲。
病後感興寄車玉峰先生二首  其一 李景文 
北風何颼颼，木葉下未已。閉門讀古書，世念書中起。酒饌傾南鄰，笙歌喧北里。歡娛極寒夜，不知漏下幾。忽聞南來雁，起坐頻撫几。樹蘐未有期，食芹空嘆美。
病後感興寄車玉峰先生二首  其二 李景文 
折梅寄故人，故人青雲間。青雲杳無路，夢裏相往還。我愛梅花娟，彼惜桃李顔。相逢不相契，何事勞追攀。守此歲寒心，持以遺所歡。
廬墓有感 李景文 
流水遶門去，愁雲壓徑斜。無人燒柏子，有客問梅花。橘熟猨窺樹，池空鳥啄沙。自傷寒谷日，不及照昏鴉。
遊委羽山 李景文 
王國風塵暗，仙山景物新。龍宮逾紫禁，鶴寓遠朱輪。冰融溪上日，花發洞門春。一似桃源路，從今學避秦。
訪開公不遇 胡子期 
獨步小庵清，憑軒數小星。霜華連野白，山色滿門青。風定松猶響，香銷室自馨。孤雲何處宿，案上掩蓮經。
梅花  其一 陳景沂 
標薰江雪情偏韻，影墨窗蟾夢半回。耐凍有何香可述，雅交還喜淡相陪。
梅花  其二 陳景沂 
從來造化有何私，自是梅花南北枝。只爲北枝太寒苦，東君消息故應遲。
梅花  其三 陳景沂 
行人立馬闖烟梢，爲底寒香尚寂寥。是則孤根未回暖，已應春意到溪橋。
梅花  其四 陳景沂 
重崗複嶺萬千程，霜褪紅稀步恰輕。瞥有暗香松下過，不知何處隠梅兄。
梅花  其五 陳景沂 
平生足迹遍天下，正一東嘉却弗來。行到劉山無所寄，謾留冷句伴江梅。
紅梅 陳景沂 
色異味同失主張，厭寒附暖逐群芳。當知不改冰霜操，戲學陶家艷冶粧。
石榴花 陳景沂 
陰霾渺渺接江鄉，登陸猶褰未涉裳。入晚天容糊水色，拂明雲影帽山光。悶拈昌歜嗟香玉，披讀離騷玩徹章。最是荷榴兩懷古，對人無語濕紅粧。
海棠 陳景沂 
自是司花別有神，要憑詩句寫花真。風翻翠袖愜寒薄，雨湔紅妝啼暈新。爲困未眠嬌欲吐，將唇微褪笑如嗔。牡丹芍藥尤無那，君識鶑聲識燕身。
桃花 陳景沂  洞庭湖
江銜洞庭急，君山屹半川。別知江有國，大率水多仙。環繞八百里，洪濛十萬年。晚春桃正碧，南客曉浮船。
葵花 陳景沂 
人情物理要推求，不早敷黄隸晚秋。黄得十分雖好看，風霜爭奈在前頭。
牽牛花 陳景沂 
牽牛易斯藥，固特取其義。安用柔軟蔓，曲爲縈絆地。汝若不巧沿，何能可旁致。始者無附託，頭腦極細殢。一得風動摇，四畔亂拈綴。搭著纖毫末，走上牆壁際。儻得梯此身，戀纏松竹外。吐花白而青，敷葉光且膩。裛露作嬌態，舞風示豪氣。便忘抑鬰時，剩有誇逞意。誑言松和竹，如我兄與弟。下盼蘭菊群，反欲眇其視。如此無忌憚，不過是瞞昧。教知早晚霜風高，杪表何曾見牛翠。
含笑花 陳景沂 
此花枝葉山礬類，氣味雖殊本共行。鐵定青門瓜魄變，否因李白酒魂香。紫唇半吐胭脂重，素臉初開玉色裝。懊惱酴醾詫名色，亂施冶鬢過低牆。
楊梅  其一 陳景沂 
紅實綴青枝，爛漫照前塢。不及杏繁時，林間有仙虎。
楊梅  其二 陳景沂 
止渴還相似，和羹諒亦同。不思五和裏，調濟荷元功。
草  其一 陳景沂 
淡烟荒草六朝宮，萬感叢生一眺中。不識群公互虓虎，獨於此地必爭熊。秦河濺淚西風泣，淮巘含羞晚照紅。醖得許多愁爲底，祗緣悞倚大江東。
草  其二 陳景沂 
未破滁陽亭屢易，亭亡今又幾經年。峰回路轉勢不改，木秀陰繁直到巔。流下山泉音若咽，燒餘寺刻塊如拳。柴王一殿今何在，衰草殘煙護曉娟。
草  其三 陳景沂 
江城滕閣倚空寒，鶴勢鶱飛遠耐看。旁列西山青玉案，高擎南浦白銀盤。摩挲王記猶無恙，拂拭韓碑尚未刓。翻憶賞心亭下水，草洲埋沒貯愁酸。
草  其四 陳景沂 
長淮何處雁聲多，西去渦心北邁河。影逐泗濱煙月艇，陣驚亳邑水雲簑。小王草筆終難學，蘇武陵書果若何。陲草邊蘆兩蕭索，遠陪砌女作離歌。
蘆  其一 陳景沂 
風雨蕭蕭夕，春寒燈較昏。茅簷數椽屋，荻浦幾家村。網到江鱗活，沽來市酒渾。焙衾共結局，一覺眇乾坤。
蘆  其二 陳景沂 
一一溪邊石，堆成幾別離。青蒲駛檣本，黄葦掠船墀。話別從今日，云來是幾時。藏心栗黄蟹，歸買配香炊。
松  其一 陳景沂 
仙往徑獨在，亭高山若堆。知非凡木比，識得洞賓來。骨蛻棧沉水，壇緣薜荔栽。于何穉松子，有記弗詳該。
松  其二 陳景沂 
遠吹疏疏奏竹房，亂撩松友發清狂。雲拖雨陣沿山至，巖溲泉聲走澗長。和我微吟似音律，續他高韻費思量。誰人宅裏遺簪處，碧玉橫釵十二行。
楊柳  其一 陳景沂 
美笑千黄金，駐景雙白璧。東風楊柳津，幾度千絲碧。款款白面郎，畫舫宮樣粧。新隄五里長，回頭意悠揚。幽人興不忙，得志汀草芳。
楊柳  其二 陳景沂 
非綠非青麴雨塵，顛頭倒尾亂江陰。金衣公子經過處，不辨其身只辨音。
楊柳  其三 陳景沂 
相尚津涯臨畫舫，栽從亭館近華筵。別離自是無聊頼，于甚垂楊有糾牽。
楊柳  其四 陳景沂 
爲爾生來體態柔，因情感物寓風流。汝無血氣何知覺，自是詩人想像求。
句  其一 陳景沂 
海棠已入老娼籍，芍藥初登童子科。
句  其二 陳景沂 
賦質太輕難作主，飄蹤無著易粘人。
聚八仙花歌贈江淮肥遯子 韓似山 
春皇自厭花多紅，欲得花顔如玉容。春皇青女深相得，先教臉似秋霜色。乃有雪月供光、星榆獻白，斗量銀漢琉璃濕。人間美玉搗作灰，荆山崑山鬼神泣。天上有人名玉女，投壺之外能爲絮。姑射神人會種花，先須此物爲根芽。天罅地竅掏精碎，蟾身璃領輸光華。其時正值天地交，二氣上下陰陽調。此花孕育得其正，其間邪氣無纖毫。所以其色爲正色，出乎其類拔其萃。一如君子有諸內，晬然其色見乎外。三月將盡四月前，百花開盡春蕭然。揚州日暖花開未，春風不動花房閉。仙掌秋高玉露濃，蛟人泣下真珠淚。黄鸝本是花間客，啼盡好聲求不得。春皇費盡養花心，春風使盡開花力。春歸鶑老花始開，誰人放出深闌來。唐家天子太平君不見揚州后土惜瓊花，鬼神守護祝史誇。要令天下頌無雙，掉頭不住君王家。支流遠自靈源至，顔色雖同別名氏。風流晚宿蝴蝶圍，環珮曉聚仙人戲。仙人已往今無蹤，身在花枝窈窕中。似聞飲中之八仙，飄飄豪氣摩蒼穹。身雖可滅名不窮，魂交心與之死靡。携化爲嘉卉，促膝圍春風。請以此詩付守圃，以告游子歸去無匆匆。
題陳山飛星石 魯應龍 
錦石雙星下翠微，忽看移入小巖扉。靈光夜靜歸山逕，翠影秋寒上拂衣。滇海始知鯨欲動，零陵不獨燕能飛。只今五色曾何補，自採奇峰築釣磯。
蓮房魚包 林洪 
錦□金蓑織幾重，問魚何事得相容。湧身既入蓮房去，好度華池獨化龍。
西湖 林洪  西湖
烟生楊柳一痕月，雨弄荷花數點秋。此景此時摹不盡，畫船歸去有漁舟。
宮詞 林洪 
金殿當頭紫閣重，仙人掌上玉芙蓉。太平天子朝元日，五色雲車駕六龍。
水仙花 林洪 
清真處子面，剛烈丈夫心。翠带拖雲舞，金巵照雪斟。苦吟吟不得，移入伯牙琴。
春宮 林洪 
桃李六宮寂，君王在石渠。臨鸞悔梳洗，女色不如書。
桐下 林洪 
無名花草上閑坡，病葉成堆客罕過。注易欠工知學少，種桐收效得陰多。破籬自補憂邊事，斷簡重穿憶世科。近日轉知閑最好，旋沽鄰酒謝詩魔。
枕上作 林洪 
天街月未沈，來者已駸駸。夜若可無睡，人應更有心。香凝衾正暖，燈隔帳如陰。亦欲呼童起，誰門能賞音。
折柳 林洪 
湖邊楊柳色如金，幾日不來成綠陰。折得柔條入城去，教人知道已春深。
樓居 林洪 
梅邊未有屋三間，僦得樓居特暫安。天下事非容易說，門前山可久長看。瓶花頻換春常在，階草不除秋自殘。豈是江湖難著脚，如今平地亦狂瀾。
孤山隠居 林洪 
爲怕因詩題姓名，特尋孤處隠吟身。當時祗向梅花說，不道梅花說與人。
謀隠 林洪 
篋書如葉半飄零，尚自浮家客帝京。每遇事添新感慨，怕逢人說舊升平。山如有約青常在，髮幸相饒白未生。便作陰謀猶是晚，栽松何日得陰成。
釣臺 林洪 
三聘殷勤起富春，如何一宿便辭君。早知閑脚無伸處，只合青山卧白雲。
冷泉 林洪  西湖
一泓清可沁詩脾，冷暖年來只自知。流出西湖載歌舞，回頭不是在山時。
句 林洪 
雪翻夜鉢裁成玉，春化寒酥剪作金。
寄林可山 許介軒 
不必孤山是故廬，江湖穩處即安居。家貧無料可供鶴，池小有泉能活魚。好客每傾賒到酒，因吟猶讀老來書。屋頭但得梅常在，日月春風自有餘。
燕 許介軒 
柳影芹香二月春，一巢纔定即棲身。不應它處無華屋，自是難忘舊主人。
嘲林洪 無名子 
和靖當年不娶妻，只留一鶴一童兒。可山認作孤山種，正是瓜皮搭李皮。
題鳳林橋 高仁邱 
一道長虹跨北河，往來憑此涉清波。帆從寶相叢中度，人向金鼇頂上過。此日高車題字少，昔年驅石敘功多。鳳凰已去無遺響，只此江鷗答棹歌。
戒惜字紙 張淵微僕母 
萬般諸字文，即與藏經同。安在不浄處，墮作厠中蟲。
詠羣玉山 趙與沔 
一山幾臺觀，羣玉錫佳名。遷客品題處，高人燕坐清。池荒欠溶漾，石瘦儘崢嶸。怪怪奇奇處，山陰道上行。
卞壼忠孝堂 錢汝元 
哀哉戰死國門邊，忠孝千年獨兩全。蓋有完軀保妻子，誕謾奏凱說麋捐。
詩一首 文儀 
乙卯之春鳳詔頒，二孫指擬上春官。蘭宮綰却藍袍了，猶恨麻衣淚未乾。
梅 徐霖 
萋萋細碧江南地，上有梅花朔易天。鐵石空餘心已盡，霜明日潤若爲妍。
西城亭餞趙架閣 徐霖 
天闊五雲開彩陰，王孫萬里驊騮駸。風烟泱漭年華老，雲樹淒迷別思深。此日江城樽酒話，當年故國棟梁心。夜闌秉燭匆匆劇，頼有梅花生短吟。
笋石 徐霖 
玉茗亭西石笋春，偶來相對作閒人。千年未爛應還待，化鶴叮嚀日未曛。
芙蓉池亭 徐霖 
仲冬多美曝，散步有餘真。老樹槎牙晚，初花的爍春。清歌動落日，遠岫得幽人。空返無佳句，知爲暮靄嗔。
爛柯山 徐霖 
尚書勝跡留千載，太守離思去十八。難得地主真可人，載酒問字石須伐。
春望 吳錫疇 
春事今如此，憑高興未闌。半簾疏雨過，一院落花閒。草色迷幽逕，禽聲出晚山。東風能育物，不改鬢毛斑。
迂拙 吳錫疇 
迂拙安吾分，炎涼任世情。簞瓢自鐘鼎，風月即勳名。春樹重重暗，晴雲片片明。滄波山閣外，浩蕩一鷗輕。
晚步 吳錫疇 
晚日弄晴陰，徐行野逕深。山寒梅韻峭，林杳鶴聲沈。緩水元無響，飛雲豈有心。頗知閒最樂，天地入清吟。
烟波奇觀寫興 吳錫疇 
層樓一望立斜暉，三兩人家出翠微。淺瀨欲流山影去，疏簾不礙月明歸。自來樵釣無榮辱，到底功名有是非。識得老天窮我意，免教世俗踐危機。
林和靖墓 吳錫疇 
遺稿曾無封禪文，鶴歸何處但孤墳。清風千載梅花共，說著梅花定說君。
春日 吳錫疇 
韶光大半去匆匆，幾許幽情遞不通。燕未成家寒食雨，人如中酒落花風。一窗草憶濂溪老，五畝園思涑水翁。無賦招魂成獨嘯，且排春句答春工。
蘭 吳錫疇 
石畔稜稜翠葉長，葳蕤紫蕊吐幽芳。靈均去後無人問，林密山深只自香。
夕陽 吳錫疇 
夕陽牛背數家村，一笛聲中欲斷魂。人世百年雙短鬢，不知禁得幾黄昏。
洲上 吳錫疇 
藜杖步芳洲，風花點碧流。詩情鳬泛泛，心事水悠悠。有約山長翠，無名草自幽。聲聲啼布穀，夜雨足西疇。
寄漫客汪子美兼簡竹牖東美 吳錫疇 
雁斷無書到筆峰，暮雲空自滿江東。漫郎一片襟期杳，子美三生習氣同。身外有貲惟老硯，竹邊無價是清風。何時共聽檐花雨，小醉微吟夜燭紅。
晚春 吳錫疇 
書策爐熏了日閒，雨餘庭砌綠迴環。一春又是尋常過，兩鬢誰知容易斑。輕薄楊花芳草岸，凄涼杜宇夕陽山。不嫌貧有雙飛燕，依舊銜泥自往還。
新荷 吳錫疇 
園林春去後，幽景屬池塘。過雨鈿猶小，吹襟風已香。莫期包作饋，好待集爲裳。太極翁何在，花時愛敢忘。
夜坐 吳錫疇 
蕭蕭下庭葉，未晚閉柴門。故篋搜詩讀，殘燈喚酒溫。砧鳴深巷月，犬吠隔溪村。人世如無夜，勞生事更繁。
聞鶑 吳錫疇 
湖邊春壓柳絲低，雲淡風輕一杖藜。伐木詩亡交道絕，綿蠻空爲盡情啼。
漁父 吳錫疇 
笭箵儘自了生涯，岸尾沙頭即是家。入夜醉歸橫短笛，滿江明月浸蘆花。
春日從伯氏領子姪郊行 吳錫疇 
寒食清明共一時，柔紅開遍野棠梨。繁禽聲樂風光麗，弱柳陰濃日脚遲。身外生涯何似酒，人間局面只如棋。行春莫待花飛却，藉草開樽剩賦詩。
棣華堂先大父國錄叔大父安撫教授之地堂前古桂巋然獨存花時踏月徘徊其下誦先君舊隠之詩次韻追感 吳錫疇 
古桂吹香秋月明，當年曾聽讀書聲。角弓有賦門人在，邂逅猶須問悴榮。
醉吟 吳錫疇 
一徑碧苔深，蕭閒幾醉吟。野花開自落，春色霽還陰。涉世謀多拙，逢人口欲瘖。門前流水浄，洗盡利名心。
山村問宿 吳錫疇 
問宿山村裏，人烟斷復連。高峰明落日，危石響幽泉。世事雙眉上，年華兩鬢邊。滄洲森萬玉，飛夢月娟娟。
郡侯奏請爲先竹洲易名因送逢原入京 吳錫疇 
一封奏入五雲開，褒錄儒先動九垓。生意欲回洲上竹，好風已遞隴頭梅。誌銘標揭留幽隧，謚法昭彰在曲臺。去去片帆春水滑，捧持飛誥看歸來。
友人有約未至 吳錫疇 
梅破疏英餞歲華，尋梅有約過山家。短窗昨夜占佳晤，挑盡寒燈未肯花。
分題牡丹 吳錫疇 
此花誰實與封王，公道東皇有品量。宿露低垂蒼玉佩，暄風輕振紫羅裳。精神因爲得春久，富貴何妨到晚芳。醉把一枝簪帽側，從教人笑老夫狂。
荷葭塢呈秋崖方工部 吳錫疇 
怕驚啼鳥推棋罷，爲愛落花迂屐行。窈窈綠雲春一塢，遊絲飛絮弄新晴。
晚眺 吳錫疇 
日未沈西月色東，一山秋葉染霜紅。鮮明恰勝春花好，不似春花耐得風。
聞雁 吳錫疇 
暮霞天角正紅酣，渺渺飛鳴雁兩三。萬里中原消息斷，頼能带得過江南。
僮諭 吳錫疇 
小隠生涯無別事，護持蓑笠傍鷗沙。清泉頻注吟邊硯，活火隨煎飯後茶。趁早須來添鶴料，便忙也去看梅花。焚香掃地齊書帙，客到鄰牆有酒賒。
遇梅初花 吳錫疇 
隴上無人寄一枝，疏花忽見喜生眉。巖稜面瘦霜明裏，瀟灑香寒月上時。比姑射仙同調度，與林逋老共襟期。孤芳不競能堅守，肯向離騷怨未知。
秋日 吳錫疇 
西風吹雨故將寒，斗室盤旋宇宙寬。蘆已成花衰鬢白，楓猶染葉醉容丹。人間歲月幾羊胛，身外勳名一鼠肝。領略秋光無限意，東籬閒掇落英餐。
聞笛 吳錫疇 
乾坤沈萬籟，風露杳雙清。城近更初轉，山空月正明。攬裘寒意重，看劍壯心驚。迢遞誰家笛，淒涼此夜情。
楊花  其一 吳錫疇 
爲見春風不久歸，顛狂上下弄晴暉。只饒天與無拘束，入幕穿簾任意飛。
楊花  其二 吳錫疇 
飛舞隨春去不停，空條留得罩郵亭。狂心未肯沾泥死，猶作輕浮水上萍。
次韻答吳仲山 吳錫疇 
聲利驅人萬轂忙，何如林下玩幽芳。一池草色春不盡，半樹梅花月也香。古錦忽分詩眼巧，短牋難寄話頭長。相望正恨相逢晚，莫惜來過剪韭黄。
舟中 吳錫疇 
一笑起推篷，烟雲望眼中。艣鳴無調樂，帆飽有情風。山近水偏綠，鵑啼花正紅。前途足奇觀，行色莫怱怱。
次韻題純老房竹 吳錫疇 
有竹便不俗，蕭疏三數竿。雲深茶竈濕，雨過佛燈寒。紀壁何年種，停經了日看。塵勞應可滌，幾欲借薄團。
元日 吳錫疇 
寂寞柴門賀客疏，已輸漸後飲屠蘇。花情柳思開新歲，竹簡蒲團只故吾。獻楚有誰能辨玉，求齊正自不工竽。朝來笑挽春風問，亦解重青兩鬢無。
臨川憶舊 吳錫疇 
漫浪同爲逆旅人，倏然離合入思頻。清明上巳多愁雨，芍藥荼䕷各殿春。不改交情山翠舊，漸添老色鬢華新。近來世念寒烟薄，已辦青蓑理釣綸。
擘蟹 吳錫疇 
寒蒲就縛失橫行，已矣甘從五鼎烹。憑恃甲戈名以躁，貯藏風露敗於清。蘆花洲冷霜威健，竹葉杯深飲興生。且與老饕成後賦，正須一笑付薑橙。
次韻逢原偶興 吳錫疇 
曾共清燈坐夜闌，依然故我只儒酸。昏眸但覺看山易，倦足方知行路難。捫虱坐談思傲睨，聞雞起舞歎衰殘。閒中恰續無功記，以醉爲鄉儘自寬。
晚晴 吳錫疇 
雨脚風收斷，斜陽漏晚天。徑蕪蛙張王，花霽蝶輕儇。畫思平林外，詩情步屧邊。無山將亦隠，底用買山錢。
還友人詩卷 吳錫疇 
壇荒杜陵後，何以續詩名。千里江山秀，一襟風露清。淡中無淺短，豪處有和平。細讀松間集，如聞雅奏聲。
籠鶴 吳錫疇 
本是雲霄萬里身，樊籠著向綠槐陰。雖然祿料曾無欠，孤却寬閒自在心。
送春  其一 吳錫疇 
紅襯晴霞一角天，小樓重上眺前川。莫言春去無蹤迹，盡在枝頭嫩綠邊。
送春  其二 吳錫疇 
惆悵春歸自不禁，日長門巷靜沈沈。應知不止爲花地，沃沃桑麻雨露深。
送春  其三 吳錫疇 
新綠迴環暗竹扉，靜中物物總天機。啼鶑戲蝶渾如舊，莫是春風尚未歸。
九日集客 吳錫疇 
佳節欲酬須酩酊，東籬不記幾飛觴。從教烏帽吹將去，且對黄花領取香。世事漫勞三太息，人生寬破百重陽。英雄蓋代今何在，戲馬高臺久已荒。
聽雨 吳錫疇 
細細檐花雨，青燈耿客魂。輕烟騰柏子，流水響桐孫。日月雙車轂，乾坤一酒樽。螘柯分已定，人自苦追奔。
次韻謝元壽 吳錫疇 
曾被儒冠誤，謀生事事疏。洲無千樹橘，家有五車書。疊石和苔斸，移梅带雪鋤。好非人所好，習氣未能除。
贈寫照陳生 吳錫疇 
燕頷鳶肩總屬夫，幾何人得上凌烟。且煩寫在山巖裏，野服黄冠看瀑泉。
山中雜言  其一 吳錫疇 
小小柴門傍竹開，幽深不慣有人來。頗嫌老鶴無情思，啄損庭前一徑苔。
山中雜言  其二 吳錫疇 
老作山翁行輩人，素衣曾不化京塵。只應猿鶴無驚怨，從自龍蛇有屈伸。
山中雜言  其三 吳錫疇 
數家雞犬小成村，一带岡巒近入門。怕有漁人來問訊，溪流那得截雲根。
山中雜言  其四 吳錫疇 
草色侵除雨後深，天教閒靜在山林。無田種秫供桑落，有地栽蘭當水沈。
山中雜言  其五 吳錫疇 
移春有檻遍京華，剩種人間富貴花。誰識山中窮活計，眼前沃沃只桑麻。
山中雜言  其六 吳錫疇 
得失升沈是與非，紛紛世上局如棋。白雲谷口橫遮斷，萬事山中總不知。
山中雜言  其七 吳錫疇 
謬有生涯類蠹魚，蕭然四壁一牀書。兒曹未信儒冠誤，猶事青燈廢耒鋤。
次韻題璜原僧舍 吳錫疇 
魚鼓無聲晝閴沈，荒碑積雨古苔侵。忽飛寒雀窺齋鉢，偶有馴猿聽梵音。
寂寂 吳錫疇 
寂寂閉門坐，身閒心太平。豆花含雨重，梧葉坐秋鳴。道路風波惡，山林夢寐清。少狂無復在，未減是詩情。
鸂鶒 吳錫疇 
滿身文彩漫成愁，一曲清池强滯留。翹足有時雙睡去，夢魂依舊繞滄洲。
桂花 吳錫疇 
許多香却不多花，灝氣浮空月滿家。明日石壇金屑富，旋收賸馥入龍茶。
次韻寫興 吳錫疇 
不學韓公咎斗牛，此心無愧許沙鷗。陰晴明日自難料，得失頻年已熟籌。癡計空爲千載慮，虛名翻誤一生憂。閒中菘韭皆真味，絕勝羊腔進膳羞。
老境 吳錫疇 
老境已駸駸，功名負壯心。昏眸雲霧隔，短鬢雪霜侵。身爲貧長客，詩因病懶吟。春山歸未得，門徑蘚花深。
客枕聞鵑 吳錫疇 
烟新寒食過，月皎子規來。萬里他鄉恨，千年故國哀。窗深敧枕聽，夢短到家回。爲爾添愁寂，春風不耐催。
尋梅 吳錫疇 
迤邐尋梅過別村，歸來新月照黄昏。更無可覓春風面，撚斷冰髭立斷魂。
晚春喜友人至 吳錫疇 
柳門竹巷靜生苔，節序俄驚物物催。一雨拉將寒食過，百花讓與牡丹開。若爲繾綣留春日，正可淋漓縱酒杯。呼舞忽聞猿鶴喜，兒童忙報故人來。
竹洲重葺仁壽堂 吳錫疇 
抗章當日勇辭榮，三詠循陔世念輕。娛悅高堂仁者壽，壅培遺植聖之清。雲涵翠葆添新蔭，秋逼青琅戛舊聲。故址依然成棟宇，水心題扁尚晶明。
雨中過昱嶺 吳錫疇 
下輿扶杖過山蹊，雨濺征裾屐濺泥。正自不禁行路苦，一聲何處竹雞啼。
湖上聞鵑 吳錫疇 
湧金門外買湖船，綠樹陰陰叫杜鵑。恰莫叫從城裏去，有誰人肯辦歸田。
獨酌 吳錫疇 
獨酌悠然醉，應無語笑譁。百年柯上螘，萬事琖中蛇。詩定重刪草，燈挑又作花。不煩眠遣客，長嘯岸烏紗。
秋懷 吳錫疇 
雁聲叫斷一天秋，寒氣憑陵季子裘。莫恨蛾眉偏薄命，曾知猿臂自難侯。繞黄花有詩消遣，持紫螯兼酒拍浮。未用淒涼如宋玉，月明清思滿前洲。
悼鶴 吳錫疇 
乘化歸遼海，雙籠一不開。墜翎留片雪，遺迹印荒苔。月朗憐孤唳，琴閒憶共來。瘞銘爲琢石，雞鶩不須猜。
次韻孫艮夫贈別  其一 吳錫疇 
第一江山第一程，新詩快讀逼梅清。碧雲不斷飛帆急，立盡檣竿晚日明。
次韻孫艮夫贈別  其二 吳錫疇 
揚子江頭欵乃歌，一天星斗絡斜河。怕無才思堪風月，拾入奚囊未必多。
次韻葉介夫 吳錫疇 
芳草垂楊浥嫩寒，苔痕新過雨斑斑。一年春付花開落，長日庭分燕往還。世事祇堪頻對酒，詩情自可飽看山。儘窮莫用文爲送，郊島曾容季孟間。
秋夜 吳錫疇 
寂寂虛堂風露涼，邊聲驚聽雁南翔。短筇夢涉秋三逕，長笛思乘月一航。老眼添昏如濁鏡，吟懷多感類寒螿。久知拙不趁時樣，肯羨東鄰鬭靚妝。
荆溪舟中對月 吳錫疇 
歷眼旬餘半，終宵月在天。若將今歲看，僅有此番圓。寒逼鴻洲外，光摇螘甕邊。家山千里遠，應共一嬋娟。
姑蘇晚泊 吳錫疇 
有味吟邊景，無愁醉裏身。如何連夜夢，只是到家頻。更永遲留月，梅寒漏泄春。吳王臺下泊，訪古待清晨。
山行 吳錫疇 
策蹇又山行，看山不識名。平林秋後薄，疊嶂日邊明。雲近侵衣濕，泉幽照影清。歸樵饒樂意，笛弄兩三聲。
醉起 吳錫疇 
水宿篙師報歇程，維舟聊此問旗亭。醉來頓覺鄉愁失，苦被霜風吹又醒。
嚴灘 吳錫疇 
極目飛鴻外，蒼茫一渺然。風清垂釣瀨，月淡放梅天。展卷評詩句，探囊結酒緣。舟中無此樂，但只閉篷眠。
新城 吳錫疇 
短棹泊新城，江寬風易生。帆隨潮共上，烟接岸俱平。冷蕊江南信，孤鴻塞北聲。詩成休朗誦，怕有老龍驚。
晚山 吳錫疇 
晚山欣靜對，杳杳碧無垠。病葉明殘照，飛鴻带斷雲。自憐麋鹿性，宜入鷺鷗群。世路多殊轍，升沈迹已分。
夜感 吳錫疇 
少年未識隄防老，不辦坡翁大字書。猶有壯心躭萬卷，其如昏目負三餘。睡遲祇怕中宵覺，交淡從教俗軌疏。瞑坐漫搜詩撥遣，靈臺一片炯如初。
憑欄 吳錫疇 
劉伯龍如鬼笑何，居然幻境螘南柯。世間知止人應少，天下難言事最多。梧葉淒涼依節序，雁聲依約自關河。憑欄莫起悲秋意，老色何妨借酒酡。
無弦古琴 吳錫疇 
寥寥誰是識琴心，得趣元來不在音。可惜伯牙猶未達，絕弦當日恨徒深。
偶成  其一 吳錫疇 
酒能成病姑停飲，詩怕傷時莫浪吟。客又不來春欲去，一簾花影哢鳴琴。
偶成  其二 吳錫疇 
釀蜜山蜂初割戶，銜泥梁燕已成家。春愁漠漠連芳草，閒過東園數落花。
多景樓 吳錫疇 
欄干投北是神州，莫怪諸公怯上樓。千載潮聲如有恨，猶能含怒到瓜洲。
姑蘇臺 吳錫疇 
歌舞聲消迹已陳，危臺今日壓城闉。麋遊莫恨終亡國，誰把鴟夷載諫臣。
三高祠 吳錫疇 
去越思吳居甫里，並祠千載說三高。到頭杞菊饒餘味，不涉人間富貴勞。
旅舟度歲呈范堯臣 吳錫疇 
柏琖椒盤且罷休，呂蒙城下泊孤舟。昏燈獨照還鄉夢，久客新添別歲愁。爆竹無聲驚寂寞，梅花有意伴淹留。明朝例是加年事，不信公侯不白頭。
夏日 吳錫疇 
雨作年豐計，涼爲午睡媒。不煩思飲露，已可洗飛埃。延月簾高捲，看山牖盡開。心閒逢事懶，褦襶且休來。
菊邊持螯 吳錫疇 
奔火狂難改，橫戈事已非。形模雖可怪，風味故應稀。玉斫雙螯潔，金披一殻肥。持杯籬菊畔，又見醉忘歸。
對月有懷 吳錫疇 
破晴斜月入簾陰，鬢影蕭騷老不禁。九十日春風與雨，百千年事後猶今。牡丹紅褪殘妝面，杜宇聲寒故國心。眼底交游期又誤，飛鴻杳杳鯉沈沈。
哭趙成德 吳錫疇 
鶴悵東巖夜，聲悲不可聞。有圖留水月，無句管烟雲。身後空傳稿，生前事作墳。忍思携手日，濺淚漫紛紛。
重午於潛道中 吳錫疇 
逢人篸艾知重午，漫把青錢問酒杯。豈是醉狂慵弔古，獨醒不禁客愁來。
六和塔 吳錫疇 
直上浮屠最上頭，茫茫渺渺入雙眸。斜陽斷雁新秋意，惹起西風一段愁。
次韻汪仁甫 吳錫疇 
斜河炯炯雁飛飛，老却斯人天未知。三逕秋光猶在菊，一年心事可無詩。歲華迅似離弦箭，愁思多於盈杼絲。寂寂空山明月裏，誰拈霜竹倚風吹。
結屋 吳錫疇 
結屋須教坐對山，把茅纔此有三間。澆花抱甕調停懶，洗硯裁牋準備閒。未問丹砂能蛻骨，久知綠酒可酡顔。江湖浪迹成何事，抖擻歸囊句不慳。
夜雨 吳錫疇 
漠漠春陰未肯晴，空階滴點到平明。應知不入笙歌耳，來作愁人枕畔聲。
客思 吳錫疇 
淹留爲客久，蕭散與心違。妻病家緣廢，奴逃書問稀。雨荒招鶴逕，苔滑釣魚磯。愧爾汀頭鷺，滄波自在飛。
藍溪道中 吳錫疇 
綠窈雨初歇，清和日正長。乳禽穿薄靄，弱蔓上頹牆。村市筍厨美，田家麰餌香。老翁扶杖出，小立看移秧。
看山 吳錫疇 
一寒未辦買山貲，隨處看山總可詩。人事無常山換主，青山依舊不曾移。
秋來 吳錫疇 
秋來病葉不禁風，漸覺虛檐墜片紅。斜日半溪人喚渡，斷雲千里雁橫空。詩情得似馴鷗子，世事徐觀失馬翁。忻戚莫將爲我役，此懷拍拍自春融。
九日 吳錫疇 
九日今朝是，風吹帽欲斜。愁惟添白髮，貧莫負黄花。蟹上橙初熟，秋登酒易賒。茱萸休把玩，且辦醉生涯。
江氏靜山堂 吳錫疇 
一炷清香萬疊山，依仁體艮寂然間。油雲自去爲霖雨，千古蒼蒼只恁閒。
楚東歲暮 吳錫疇 
樓高霜冷漏聲遲，獨立闌干憶別離。明月一奩磨後鏡，疏星幾點劫殘棋。歲寒時節難爲客，老日頭顱盡付詩。頗覺淒涼無晤語，臨風說與凍梅知。
重題釣臺 吳錫疇 
不向雲臺戀故袍，清風固自釣臺高。渭川八十年烟雨，豈是漁竿把不牢。
除夜  其一 吳錫疇 
日月跳丸歲又除，書生作計太迂疏。也知窮鬼難驅逐，鬰壘神荼莫用渠。
除夜  其二 吳錫疇 
守歲兒童語笑頻，老翁醉擁地爐春。欠伸起喚梅花說，明日平頭五十人。
冬日  其一 吳錫疇 
日薄霜清水見沙，水邊偶到野人家。滿階風葉渾慵掃，爲愛深紅似落花。
冬日  其二 吳錫疇 
夕陽孤倚立溪頭，三兩漁舟遡碧流。驚起一行新宿雁，斜飛又過別汀洲。
冬日  其三 吳錫疇 
誰人雅趣似林逋，繞屋栽梅入畫圖。淡日籠晴霜轉暖，從頭看過有花無。
癸酉元日 吳錫疇 
一聲爆竹又驚春，荼壘中間寫此心。忽忽行年周六甲，便便癡腹擬三壬。酒泉郡裏寧甘飲，飯顆山頭尚苦吟。强健得閒元是福，何妨終老住雲林。
琴枕 吳錫疇 
三尺焦桐稱醉眠，邯鄲底用遇囘仙。夢中髣髴聞流水，元是山間響瀑泉。
別吳仲俊 吳錫疇 
背人春事水趁東，淺紫深紅次第空。宿靄未乾桑葉雨，薄羅初試楝花風。詩聯鍛鍊微吟裏，豪氣施行半醉中。此去相逢堪幾度，別懷作惡老來同。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其一 吳錫疇 
我愛山居好，扶藜步晚晴。俗醇存古意，境寂快詩情。杜老銀絲膾，坡翁玉糝羹。隨緣清供足，儘可佚餘生。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其二 吳錫疇 
我愛山居好，蔬畦間蒔花。筧泉歸爨舍，篝火乞鄰家。茁嫩貓頭筍，焙芳雀舌茶。野人曾拜號，何用給黄麻。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其三 吳錫疇 
我愛山居好，乾坤自在身。林泉睎隠士，風月謚閒人。村釀添春困，庖蔬勝鼎珍。幾携蓑笠去，保社在鷗津。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其四 吳錫疇 
我愛山居好，軒窗傍水開。遊鱼吹墮絮，閒鶴啄荒苔。有字人誰問，無租吏不來。寂寥門逕側，數尺長蒿萊。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其五 吳錫疇 
我愛山居好，陶然與世忘。細聽泉潄玉，那羨珮鳴璫。乳燕飛閒宇，新篁出矮牆。靜觀機不息，天地爲誰忙。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其六 吳錫疇 
我愛山居好，崖雲濕爨烟。琴橫雙鶴舞，犁閣一牛眠。酒熟花開日，詩成雨霽天。逢場聊適意，總結喜歡緣。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其七 吳錫疇 
我愛山居好，枌榆老故丘。好峰當戶立，遠水護田流。鼓響移秧日，耞鳴穫稻秋。年豐身老健，一飽外無求。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其八 吳錫疇 
我愛山居好，蒼磯一釣竿。白鷗春水闊，黄犢綠坡寬。徑菊香秋晚，溪梅約歲寒。人間幽意足，詩思倚欄干。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其九 吳錫疇 
我愛山居好，茶甌困解圍。松邊橫蘚石，柳下敞漁扉。細雨噞喁出，斜陽觳觫歸。交情殊貴賤，似覺故人非。
山居寂寥與世如隔是非不到榮辱兩忘因憶秋崖工部嘗教以我愛山居好十詩追次其韻聊寫窮山之趣  其一○ 吳錫疇 
我愛山居好，田園在力耘。樵歌風外斷，猿嘯月中聞。舴艋夜招鶴，轆轤曉汲雲。久慚呼處士，未必應星文。
對雪 吳錫疇 
婆娑舞忽凌空去，散漫狂還掃地來。幾片飛黏梅樹上，恍疑昨夜有花開。
友人幽居 吳錫疇 
空谷境常寂，幽居趣最真。蛙鳴聊當樂，花發即爲春。白首惟詩酒，青山自主賓。惜無騷雅筆，寫寄市朝人。
對燈詠感 吳錫疇 
竛竮瘦影伴孤燈，兩鬢蕭然失舊青。豪在尚堪論劍術，骨凡何用泥丹經。半生踪跡如春燕，少日交游類曙星。閒拂桐絲寫幽意，洋洋不爲有人聽。
詩一首 趙順孫 
母在堂前爲父憂，特令兒子謁公侯。大人若肯行方便，一點春風在筆頭。
小松 趙順孫 
小小青松未透欄，枝枝葉葉傲霜寒。如今正好低頭看，異日沖霄仰望難。
建回吟 趙順孫 
烽火年來報虜塵，每回回首即長顰。明眸皓齒今何在，異服殊音不可親。幾樹好花閒白晝，數株殘柳不勝春。狂風落盡深紅色，水遠山長愁殺人。
染疾吟 趙順孫 
百年世事不勝悲，大厦原非一木支。慷慨西風淚橫臆，此心唯有老天知。
傷景吟 趙順孫 
門前不改舊山河，蓮渚愁紅蕩碧波。墜葉飄花難再復，浮雲流水竟如何。魚龍寂寞秋江冷，鴻雁不來風雨多。窮巷悄然車馬絕，磬聲深戛出煙霞。
病篤吟 趙順孫 
不見人煙空見花，烟籠寒水月籠沙。人生自古誰無死，莫怨東風當自嗟。
感情吟 趙順孫 
豪傑消磨嘆五陵，髮衝烏帽氣填膺。眼前不是無豪傑，身後何須論廢興。當道有蛇魂己斷，渡江無馬讖難憑。可憐一片中原地，虎嘯龍騰幾戰爭。
辭世偈 清溪沅禪師 
六十七年，無法可說。一片雲收，澄潭皎月。
送硯與吳元真廣文 俞君選 
插天萬仞芙蓉峰，茫茫積翠連青空。中有千年蒼玉骨，山奇水怪秀所鍾。斷崖絕壁不可到，虎豹守護烟蘿封。一朝良工奪天造，雲斤月斧磨玲瓏。踏天下割碧雲髓，往往霹靂驚蛇龍。冰蠶吐絲織新就，羅文光瑩浮青銅。人間何處用此物，造化欲付文章公。先生早晚運椽筆，判花視草蓬萊宮。手揮五色補天漏，放開白日消陰虹。坐令萬物無疵癘，盡從筆底生春風。此時濃墨書大字，正須巨石相追從。願公收拾此至寶，相伴他年參化工。
送道士歸得日觀 章鑑 
風月詩幾卷，江湖屐一雙。斷蛟懷劍石，跨鶴叩禪窗。土潤巖生雨，林幽寺隔江。歸當訪仙隠，相對酒盈缸。
杭山 章鑑 
買得漁磯繫釣船，魚龍吹浪駭鷗眠。從來白石清泉地，勝似青山小洞天。浪對客吟思却虜，偶觀人弈悟籌邊。夜來風雨秋聲早，一段新愁雪滿顛。
過毛竹山 章鑑 
一重關復一重關，一步難於一步難。地僻林深晴亦溼，山高風猛夏猶寒。斷崖雲影掛枯樹，劈澗雷聲走怒湍。不信世間陵谷變，野樵偏識舊衣冠。
杭山八景  其一 章鑑 
萬箇長松覆短牆，碧流深處讀書房。香生石覲春雲溼，影落篝燈夜雨涼。亙代陶鎔周禮樂，百年嘉會宋文章。天機悟到忘言表，又喜濤聲送夕陽。
杭山八景  其二 章鑑 
古洞春泉一脈遥，驟施雷雨過清宵。飛湍直下三千丈，急溜橫穿十二橋。雪灑石矼瓊練碎，翠分柳樹玉花飄。曉來醉倚高樓望，疑是銀河墮碧霄。
杭山八景  其三 章鑑 
泠泠雙澗瀉秋音，萬齒溪頭奏一琴。雨後更添猿鶴操，夜寒真是水龍吟。年光送盡從朝暮，律調含來自古今。借得許由當日耳，聽頻誰不爲清心。
杭山八景  其四 章鑑 
達邦大道兩迢迢，金轡玲瓏匹馬驕。腰褭嘶風蹄蹀躞，驤騰掣電尾蕭騷。雄聲已騁才人德，猛氣尤思大將驍。鳳臆龍髯誰可並，郭家獅子著先朝。
杭山八景  其五 章鑑 
內史名題古釣臺，高風凜凜勢崔嵬。晚烟楊柳垂青縷，春雨桃花點綠苔。百尺絲綸波蕩漾，一宗詩派水瀠洄。何時來借閒燈覽，滌盡塵襟萬斛埃。
杭山八景  其六 章鑑 
一邦佳景萃峰頭，宇宙鍾靈自有由。銀竹霏霏山氣盛，火輪顆顆水光浮。年逢旱澇他方苦，世際豐穰此處優。瞻望巍峨殊不遠，登臨彷彿帝王州。
杭山八景  其七 章鑑 
昔賢曾此著名香，地位雙清四座涼。吹送幾多攀桂客，照來無數探花郎。光浮盞面龍鱗動，聲透琴心兔魄揚。爽我襟期明我德，步蟾擬駕大鵬翔。
杭山八景  其八 章鑑 
同雲收盡日曈曈，曉霽分明見九宮。百里遠排銀筆架，半峰高疊玉屏風。螺鬟矗矗深藏翠，石劍稜稜欲露鋒。縱使丹青施妙手，難將寫入畫圖中。
清輝堂 王朝佐 
古汴寒灰不可溫，熒熒孤嶼火猶存。一抔未問長陵土，兩字先勞萬乘尊。卓筆有鋒兵自弱，投戈無志藝何論。清輝堂外重回首，謾說旋乾與轉坤。
敬軒 王朝佐 
作聖階梯義甚明，豈容惰慢倒儀形。氣將六馬收銜轡，心不多歧守性靈。上帝鑒茲恒翼翼，主翁喚醒更惺惺。揭楣倘有希賢志，合把齋箴究考亭。
題英藪山房 王朝佐 
築室傍丹梯，新顔手自題。空涵龍洞雨，壁污燕巢泥。樹色圍春晝，書聲雜暮溪。南園花正發，携酒聽鶑啼。
送林道會歸平陽 王朝佐 
研硃點易已多年，洞底烟霞別有天。千里漫來騎隻鶴，一官歸去領群仙。藥爐煖養燒丹火，茶竈晴分瀹茗泉。安得塵襟都掃却，相從細讀悟真篇。
貞義女祠 王朝佐 
瀨水何泱泱，携篚向水旁。低頭事漂洗，不惜溼羅裳。晨出未暮歸，老母在高堂。三十不願適，焉知繡鴛鴦。道逢困丈夫，行乞良可傷。一飯婦女仁，况有殘壺漿。終焉感禮義，出詞何慨慷。貞潔恐無知，清流見肝腸。悲哉伍子胥，百金何足償。惟有鴟夷心，可與增輝光。
呈立齋先生 車若水 
童牙苦呫畢，嚼瓜燈燼爛。衡縮高于丘，纔作文字看。精微隔幾塵，健筆抵流湍。開眼天地燎，始識用書難。千葩慚一實，本根耐歲寒。
玉澗尋梅思先祖隘軒著書處 車若水 
澗水流亭北，莓苔片石平。寒山幾點白，殘日一杯清。希聖言猶在，斯人天不生。當年結深屋，豈爲適閒情。
思遠 車若水 
白兔速圩頂，暗壁收遺編。握之不盈掬，而能千萬年。天地可無人，秦火乃可然。其粗灑埽間，其精造化先。後來讀書者，暗引佛與仙。之人胡弗靈，所論各有偏。囂祲礙亭毒，三精慘不鮮。塗飾爲善治，制作埋九淵。固有二三子，梯級堪攀緣。夜永發孤啑，思遠能廢眠。拔地爲五嶽，豈其高到天。
儳言 車若水 
媧皇識五石，煉之能補天。補天有何迹，五石世不傳。五石豈不傳，人心稟靈堅。一日彝倫敘，千年造化全。此石經幾煉，天亦經幾補。火候吾有之，吾師魯男子。
偶書呈雪溪葛守正 車若水 
秦埃幻六籍，斯文天地屯。詝言嘈萬喙，渺不游其津。作者能幾何，落落星已晨。單其千載傳，覷斑尤苦辛。毫芒忽有會，不能全吾神。頗怪十年前，出語輒可人。功深道更拙，敝帚聊自珍。
不寐 車若水 
通夕不能寐，隔戶聞鍾聲。野雞四方啼，披衣天未明。蕭條六合內，耿耿華髮生。斷鼇何能立四極，杞人憂天自心失。黄昏野沽添一盂，孔孟行世非我力。
見篔窗先生 車若水 
關扃守殘經，坐几刓無漆。風驚雨劫破窗寒，猛心直矢聖賢室。蟄蠅眩光彈夜紙，一膜不透千千里。帢幘檠奎照屋明，中津弗截衣带水。敦彝久掩生深塵，大啟戶牖來無人。眼中孺子差可語，可語不語悔千古。
寄鮑府教宏博 車若水 
漆文蟲章孔壁冷，秦煙不燼收餘鑛。人心萬古無代謝，六龍當天樞極炯。赤帝芟嬴能幾年，叢葭亂葦書千千。商盤周敦贋今古，魏殿吳宮鑿後先。汗將九牛牽不上，從容一絲經萬象。百年文獻來典謨，我欲盟君分石渠。
慟立齋先生 車若水 
元元含望久，及是事方新。四海看更化，皇天忍誤人。多於閒論議，得聽古經綸。豈不懷斯世，吾今愛此身。
江湖偉觀 車若水 
十年不到一憑闌，景色依然兩鬢斑。龍蜃吐雲天入海，樓臺倒影水銜山。僧于僻寺難爲隠，人在扁舟不是閑。孤鶴似尋和靖宅，盤空飛下又飛還。
小溪道中時己亥荒甚 車若水 
風前有地皆榆葉，秋後何人問菊花。客路一杯茅店酒，相逢僧亦話生涯。
與史宰山泉 車若水 
十畝山田手自耕，括囊安分是平生。西州豪傑無皇甫，嬾去虛干向上名。
庚申 車若水 
襄陽耆舊總堪羞，只有龐公已入州。自向芭蕉眠夜雨，不堪更鼓在牀頭。
和立齋先生雁山韻 車若水 
洗山出穹石，削空蹲蒼城。一清屹萬古，何物相與形。步涉貪深遊，往往神所兵。立齋立千仞，天地鑑清聲。平平遡龍準，不見猿鳥驚。斯道今泬寥，斯人世重輕。擎天隻柱健，此囑誰堪膺。
遊靈巖 車若水 
一徑碧如合，四山危欲墮。天低鳥不飛，露濕龍常過。巖根小葉下，境凈不可唾。深杳洞出雲，冷鐘佛驚卧。川僧住八年，有此清福大。而我尋盟來，坐借蒲團破。燈深眼雙青，各話其所課。我穀未必實，他華已成果。歸來宜有餘，吾道豈全懦。壁間清獻存，當年愧輕和。
明妃 車若水 
萬里來朝拜寵歸，琵琶下馬冊閼氏。虛傳千古和戎話，不道當年虜自衰。
中秋有感 車若水 
村屋半蹲鵜鴂晚，吳江一葉鷾鴯秋。北邊又聽寒來信，近日何人萬戶侯。
寄瑞巖老煜無取 車若水 
涼月空山挂祖衣，猿啼塔樹昔人非。春風早已青青柳，莫在梅花飛後飛。
句 車若水 
江右文章今四葉，水心氣脈近三台。
明堂侍祠十絕  其一 王庭 
禮行肆類又稱禋，喜見承平景鑠信。堪笑漢人誇肸飾，何如明德達精純。
明堂侍祠十絕  其二 王庭 
先皇鴻烈冠重興，廟社依然總燕寧。今日孝思嚴陟配，必知深妥在天靈。
明堂侍祠十絕  其三 王庭 
玉軑纔馳霽色開，都人驩謼殷如雷。曰晹曰雨元無定，都自吾皇一念來。
明堂侍祠十絕  其四 王庭 
唱徹嚴更鳳鑰開，侍祠濟濟列崇陔。小臣亦忝廊西獻，惟秉溫恭對越來。
明堂侍祠十絕  其五 王庭 
玉佩珊珊出禁扉，金蓮分炬散芳菲。祠班咫尺臨黄道，惹得天香滿袖歸。
明堂侍祠十絕  其六 王庭 
登歌奏罷樂初成，懿懿芬芬薦德馨。好是天心彰信順，故教華月吐青冥。
明堂侍祠十絕  其七 王庭 
合宮深敞帀脩廊，萬燭煇煇粲奉璋。自有質文昭儉度，不須揚厲述齋房。
明堂侍祠十絕  其八 王庭 
左个明堂是集英，鵠袍曾此接文明。餕餘款聽鈞天奏，疑是吾伊雅頌聲。
明堂侍祠十絕  其九 王庭 
千官移杖拱端門，一日雞竿萬里春。湯網本疏民自格，要知家法在深仁。
明堂侍祠十絕  其一○ 王庭 
肸蠁豐融富媼釐，班迴長樂奉愉怡。休嘉最易生安逸，翼翼當如未祼時。
裂衣書詩寄弟 趙卯發 
城池不高深，無財又無兵。惟有死報國，來生作弟兄。
題於壁 趙卯發 
國不可負，城難以降。夫婦俱死，節義成雙。
招撫峒猺歌 顔得遇 
率土王民樂陶陶，犬戎亦民今婆娑。適正人天依中和，日月不老朝山河。
鹿鳴宴 虞兟 
儒雅從來說雉山，抱琴何幸預榮觀。六人同榜昔猶有，一邑三魁今所難。方喜棘闈連鶚薦，又欣碧海起鵬摶。聯科甲第應餘事，須把聲名久遠看。
送林道士歸茅山 鄧道樞 
多載事茅君，麻衣與葛巾。眼知人貴賤，心鍊己形神。丁甲常爲使，王侯不得臣。華陽歸洞晚，芝草幾回春。
春日即事 姚勉 
梁燕無聲半掩關，晝長人靜覺春閒。閒中却有農歌起，聲在晴煙綠處山。
花下聞鶑 姚勉 
吹花不起午風輕，懶絮閒絲颺暖晴。詩料滿前收不盡，海棠花下又聞鶑。
催海棠二首  其一 姚勉 
燕子銜春已幾時，嫣然未見茜紅枝。天開錦幄烘晴晝，著力東風一夜吹。
催海棠二首  其二 姚勉 
把酒叮嚀蜀海棠，睡紅何似未忺粧。不嫌老杜吟無句，定爲淵材恨少香。
海棠一夜爲風吹盡三首  其一 姚勉 
翠底紅嬌得幾時，不甘飛動雪臙脂。問天借醒書窗眼，爲報東風且慢吹。
海棠一夜爲風吹盡三首  其二 姚勉 
不作天開錦幄紅，却成急雪舞回風。多應欲襯吟春步，綉出香裀展逕中。
海棠一夜爲風吹盡三首  其三 姚勉 
海棠自是百花僊，霞袂霓裳下九天。昨夜詔歸紅玉闕，但留翠幄鎖晴煙。
海棠落盡葉間猶見數花 姚勉 
狼藉吹花一夜風，錦裀織就錦機空。葉間尚有餘春在，深處嬌藏四五紅。
花障 姚勉 
綠外穠黄白外紅，一屏香錦立春風。天真步障豪難敵，借與王家賽石崇。
綠陰 姚勉 
紅滿芳蹊綠滿叢，未須惆悵怨東風。綠陰正耐經秋看，不比花纔十日紅。
晝步江村 姚勉 
碧空一片水雲飛，竹裏人家午唱雞。江路雨晴芳草潤，杖藜行遍水東西。
山中 姚勉 
俯掬清泉潄齒牙，仰看白日照山花。山中閒趣誰能會，更過僧房話午茶。
豫章道間 姚勉 
平疇雨過稻花香，草木風前舞翠光。天意知儂今日出，先期一夕薦新凉。
書塘浦橋壁 姚勉 
密邇松楸彩霧開，卧龍行矣起春雷。大揮椽筆剛題柱，即日高車駟馬來。
題桂籍 姚勉 
年來文物盛江西，捷幟聯翩報錦溪。好把香名題此籍，此題已兆杏園題。
廷唱日待漏麗正門 姚勉 
觚稜片月影將西，鵠立宮門待啟扉。驕馬似龍旗似雨，不知誰是狀元歸。
鏡齋相士求詩二首  其一 姚勉 
鵠袍待對滿京華，剛許癯儒作探花。性淡不知花可探，班頭獨立紫宸衙。
鏡齋相士求詩二首  其二 姚勉 
人間鏡是無心物，物到皆知醜與妍。欲得一雙如鏡眼，中書堂裏坐搜賢。
贈賈相士 姚勉 
相見湖山記昔年，吟肩坐聳聽寒猿。祇今面目何曾改，剛被人呼作狀元。
謝田賢良送蓮藕 姚勉 
京陌塵埃渴肺腸，藕蓮分惠带湖香。羨君一葉穿花底，醉吸荷筩月露凉。
遊湖 姚勉  西湖
雲錦香中著艇撐，煙霞高處步筇登。寺逢好處都遊遍，身似西湖過夏僧。
玉井亭觀蓮 姚勉  西湖
幾隊紅粧擁蓋青，凌波僊子立娉婷。晚凉孤坐香風裏，如在西湖四望亭。
題江山風月樓三首  其一 姚勉 
明月清風不用錢，謫僊吟思浩無邊。此清若也錢能買，金谷人須勝謫僊。
題江山風月樓三首  其二 姚勉 
江上清風月在山，葉舟赤壁蛻塵寰。坡僊心事君知否，不取一毫天地間。
題江山風月樓三首  其三 姚勉 
風月江山自四時，個中誰識活天機。會渠結峙融流意，方解吟光弄霽歸。
題梅谷詩藁 姚勉 
不與春風落世間，萬山明月雪漫漫。谷中更有人如玉，招隠不來清夢寒。
丙辰冬和樂魁聲道四詩  其一 姚勉 
蘭芷懷思未敢言，美芹良欲獻君尊。八珍側畔堪容得，虎豹狺狺踞九閽。
丙辰冬和樂魁聲道四詩  其二 姚勉 
白柄長鑱曉入山，欲尋黄獨駐君顔。雲深路晦東風雨，惆悵空携竹笥還。
丙辰冬和樂魁聲道四詩  其三 姚勉 
龍堂魚屋悵君歸，桂楫荃橈蓋九芝。望斷碧雲天愈遠，美人南浦竟安之。
丙辰冬和樂魁聲道四詩  其四 姚勉 
時節驚人欲折心，空階片葉又秋侵。燕歸鵙止渾閒事，只恐山寒雨雪深。
雪中雪坡十憶  其一 姚勉 
近水新栽一巷梅，而今雪裏想齊開。只愁夜後花幽獨，誰與携筇踏月來。
雪中雪坡十憶  其二 姚勉 
此君應似舊平安，瘦節森然最耐寒。萬葉瓊瑶光照眼，夢披鶴氅倚欄干。
雪中雪坡十憶  其三 姚勉 
磥砢擎雲十丈松，冰髯不剪照瓏鬆。曉窗明眼山前雪，猶似巡簷看玉龍。
雪中雪坡十憶  其四 姚勉 
對床風雨飽曾聽，聽雪敲窗更自清。舊日擁爐聯句樂，而今欹枕打篷聲。
雪中雪坡十憶  其五 姚勉 
近郊勝處小雲居，一水如龍湊佛廬。長記釣蓑披雪去，磚爐溫酒煮溪魚。
雪中雪坡十憶  其六 姚勉 
倚空銀管立嵯峨，看雪須登窣堵波。一覽瓊田三萬頃，分明掌上見山河。
雪中雪坡十憶  其七 姚勉 
冰襟玉袖幾交遊，儘自風流勝子猷。有興可乘應不盡，定無門外便回舟。
雪中雪坡十憶  其八 姚勉 
萬箇琅玕遶舍青，風聲相和讀書聲。蛛絲近日應侵几，孤負虛窗照雪明。
雪中雪坡十憶  其九 姚勉 
帳窣銷金舊黨家，未知清處在煎茶。便應歸去燒松葉，細碾槍旗煮雪花。
雪中雪坡十憶  其一○ 姚勉 
欲折梅花寄故人，驛無來使草成茵。輕風細雨分寒暖，已是江南數日春。
題雲窗 姚勉 
詩材無限思無窮，歛在唐人四句中。參透此關猶細事，作詩知道始爲工。
贈畫師二首  其一 姚勉 
虎頭筆法得來親，佳士相逢必寫真。今代英雄良不少，未知誰可繪麒麟。
贈畫師二首  其二 姚勉 
胸藏天巧錦雲梭，萬象都收入網羅。只作蟲魚非磊落，安排手筆寫山河。
贈石工二首  其一 姚勉 
削玉裁成巧自然，雲根水骨更無堅。不知可助媧皇否，補取人間缺處天。
贈石工二首  其二 姚勉 
禹世龍門巧鑿人，傳來心法妙通神。倩渠斲取擎天柱，撐拄明堂億萬春。
章釣仙吹鐵笛善醫眼與齒相說法尤高  其一 姚勉 
穿雲裂石笛聲秋，興在江湖一釣舟。貫柳無魚囊有藥，直鈎應是太公鈎。
章釣仙吹鐵笛善醫眼與齒相說法尤高  其二 姚勉 
嚴於治齒要如軍，治眼當如愛護民。此術儘堪爲世用，釣魚船上豈無人。
章釣仙吹鐵笛善醫眼與齒相說法尤高  其三 姚勉 
眼眵書冊隠廬蝸，健論誰聽落齒牙。說起元龍湖海志，扁舟又欲出蘆花。
贈吳相士二首  其一 姚勉 
不分麞頭愛虎頭，世間能有幾封侯。何如靜去修天爵，此貴人人可得求。
贈吳相士二首  其二 姚勉 
盡道狐裘勝縕袍，誰知富貴只鴻毛。急流若使真能退，不作神僊更自高。
贈高眼陳相士 姚勉 
請君著眼相吾梅，自是羣芳合遜魁。但有一般難相處，玉堂也似竹籬開。
再贈 姚勉 
黄金在手亦能揮，爭奈無錢自忍饑。未得酬君錢百萬，且先持此一篇詩。
贈尋賢相士 姚勉 
三載須尋一狀元，難尋却是狀元賢。近時橫浦梅溪老，方是人中第一僊。
殿直求賦狀元遊六街詩 姚勉 
玉絲鞭裊散天香，十里欄干簇艷粧。但念君恩思報稱，懶騎驕馬過平康。
離京留題蔣店  其一 姚勉 
閤門傳旨放朝參，歸覲親庭曉整驂。葵藿丹心猶戀戀，五雲繚繞望宮南。
離京留題蔣店  其二 姚勉 
瓊瑶爲室玉爲臺，隔岸羣花照水開。莫道此樓容易上，天香曾到此中來。
宿珠橋見龍上天 姚勉 
升天舊說有神龍，今覩蜿蜒在目中。莫道已騰霄漢了，願施霖雨作年豐。
贈李樞幹三首  其一 姚勉 
身方否極當如泰，命到通時亦似窮。此事總皆由自己，算來都不屬天工。
贈李樞幹三首  其二 姚勉 
盡道掄魁世所榮，誰知須要似王曾。鳳池身到渾閒事，如董如何豈足稱。
贈李樞幹三首  其三 姚勉 
富貴功名不足誇，肯將一第博榮華。春分正欲均天下，何必長安看盡花。
贈達齋術士二首  其一 姚勉 
昔年甕牖讀書時，誰許蟾宮第一枝。今日誤恩纔入手，便來爭說鳳凰池。
贈達齋術士二首  其二 姚勉 
鳳凰池上亦何榮，道義曾知有利名。達則春風天下共，窮時曉雨隴頭耕。
贈呂南叔談命二首  其一 姚勉 
開口談天數似麻，向人諂笑詫榮華。惟君說命能窮理，說到精微別一家。
贈呂南叔談命二首  其二 姚勉 
龍首皆求到鳳池，此心只爲利名馳。吾儕所志惟天爵，厚祿高官總不知。
再贈尋賢相士二首  其一 姚勉 
逢人說相不求錢，春色湖邊一醉顛。眼法自高人幾看，不尋富貴只尋賢。
再贈尋賢相士二首  其二 姚勉 
姦蔡邪丁兩貴臣，目光不瞬漫精神。相師若有尋賢眼，莫看包羞祿位人。
再贈陳高眼二首  其一 姚勉 
高眼先生本姓陳，閲人多矣妙通神。地爐傳得麻衣法，恐是希夷身後身。
再贈陳高眼二首  其二 姚勉 
狀元出應河連讖，人說先生相法真。更有河連丞相出，不知高眼屬何人。
贈蔣儒宗算星辰 姚勉 
看破浮榮醉色醒，如貪青紫豈明經。只煩君把天機泄，四海如今幾福星。
贈張山人談命 姚勉 
等閒客裏捧茶甌，說到人間第一流。圯上遺編今在否，異時來問赤松遊。
贈古鑑相士 姚勉 
以古爲名便異今，况能有鑑照人心。舊聞古鑑知興替，借與清朝獻六箴。
贈趙碧眼相士 姚勉 
拂袖蓬萊羣玉峰，伊人不可遡游蹤。煩君喚起山中睡，爲說蒼生渴雨龍。
贈天台相士 姚勉 
龍榜鳳池俱細事，十年身到待何如。問天乞取百年活，圖得山中飽讀書。
贈鄒相士三首  其一 姚勉 
浩蕩狂風晝雨霾，燥田渴雨欲生埃。煩君爲覓爲霖手，傾倒天瓢澤九垓。
贈鄒相士三首  其二 姚勉 
玉帳元戎過福州，誰擔此擔向邊頭。中宵敧枕難成寐，底道儂無隔夜愁。
贈鄒相士三首  其三 姚勉 
人生有子萬事足，不問官稱有與無。老子希文何事好，踏渠脚步得堯夫。
題小西湖 姚勉  西湖
主人胸次一西湖，新展蘇堤小畫圖。待種梅花三百本，請君雪裏訪林逋。
再題小西湖  其一 姚勉  西湖
閤前白倚竹扶疎，梅似逋僊柳似蘇。待向山椒結茅屋，更添偉觀占江湖。
再題小西湖  其二 姚勉  西湖
深深晴日漲湖煙，開著蓬窗飽看蓮。只怕客來童放鶴，又催花裏棹歸船。
再題小西湖  其三 姚勉  西湖
記得臨風玉樹前，聽詩長愛思飄然。肯來重結鷗盟否，新有湖亭八九椽。
題惠政橋 姚勉 
生愁杜宇叫津橋，叫入南人贊眡朝。安得砥流如此石，康衢日日聽童謠。
題藍橋 姚勉 
芝堂自瑞天朝宋，竹郡久更江左唐。願似誠齋詩句說，朝京舊路再筠陽。
題長沙鋪 姚勉 
君向長沙驛舍來，驚心此路想遲回。漢庭賈傅曾還否，風撼空山葉欲堆。
題左國寶後村 姚勉 
桃李隔牆花滿園，卯君曾此賦東軒。祇今左氏莊如許，恰在東軒近後村。
題胡景顔雙清堂 姚勉 
盤桓松菊陶元亮，俯仰山泉白樂天。長謂若人無復有，後身却在石溪邊。
題靈溪道旁水閣 姚勉 
一碧無波湛淺溪，釣舟已繫打魚歸。碧山黄葉排如畫，中有聯翩白鷺飛。
題崔莊庵壁  其一 姚勉 
碧潭見說有龍蟠，萬里滄溟氣欲吞。此去風雷轟蟄起，大施霖雨霈乾坤。
題崔莊庵壁  其二 姚勉 
筆峰秀聳带溪縈，人傑當知是此生。說與山靈須借助，從今姓字達天京。
題月巖 姚勉 
巖影嵌空月欲圓，天風吹動碧雲端。到天一半已如許，真到廣寒應更寒。
題松風閣 姚勉 
萬松排立撐雲表，虛籟生風秋月皎。了翁安在不可呼，雪鶴飄然下林杪。
題鵲巢寺 姚勉 
脩竹蕭森影過牆，屧聲寂不響回廊。道人獨坐清無對，飽殺薰風一味凉。
孤山納凉 姚勉 
雙鷺窺荷弄水香，一蟬嘶柳送斜陽。京華凉處惟湖上，更有孤山第一凉。
遊冷泉亭宿四聖觀 姚勉 
晝日追凉到冷泉，晚風呼酒醉湖邊。醉中興懶休歸去，試叩丹房借榻眠。
題四聖觀小蓬萊 姚勉 
湖光平接碧天開，浮世笙歌下往來。箇是蓬萊真絕頂，如何只道小蓬萊。
四望亭觀荷花 姚勉 
面面湖光面面風，可人最是白芙蓉。分明飛下雙雙鷺，纔到花邊不見蹤。
孤山聞木犀 姚勉 
湖面清風拂酒盃，異香一片自天來。明知不是荷花了，金粟漫山昨夜開。
木犀  其一 姚勉 
絲絲朝雨濕窗紗，薄日疎雲弄霽華。可是都城秋事早，新凉更有木犀花。
木犀  其二 姚勉 
賣花擔上買秋光，分貯冰壺沁曉涼。滴取露珠供硯水，筆頭已覺带天香。
木犀  其三 姚勉 
甆缾對貯碧金叢，萬斛香藏一粟中。侵曉起來清馥滿，夜來真睡廣寒宮。
芙蓉 姚勉 
水芙蓉了木芙蓉，湖上花無一日空。卷却水天雲錦段，又開步障夾堤紅。
遊下竺園 姚勉 
穿洞扳巖日幾回，瘦筇欲去復徘徊。園丁亦怪經行數，笑道今朝官又來。
九月十日晴 姚勉 
簷雨窗風隔夜秋，曉看天宇忽雲收。菊花尚在仍佳節，未必今朝蝶已愁。
九月十三日飲湖上 姚勉 
閉門十日厭塵埃，纔見湖光眼便開。最愛平堤楊柳外，幾舟撐去幾撐來。
別西湖  其一 姚勉  西湖
別了東坡更樂天，重來薦菊又明年。欲行且止真難去，再泛西湖半日船。
別西湖  其二 姚勉  西湖
漸是梅花雪片時，鴈書底苦趣歸期。雖然未賞西湖雪，猶及梅花第一枝。
道中即事  其一 姚勉 
路盤山行崖插天，儂行山頭下有船。逆船上遲步行速，舟人指儂誇爲僊。
道中即事  其二 姚勉 
霧氣澒濛水氣蒸，上與寒日爭昏明。江心有船不可見，惟聞咿啞摇櫓聲。
道中即事  其三 姚勉 
霜融霧消又作晴，四山日氣烘春明。黄葉如金紅如錦，枯梢無葉更覺清。
道中即事  其四 姚勉 
心馳家山恨不飛，兩旬欲作一日歸。征衫尚絺未足苦，天寒親老未授衣。
道中即事  其五 姚勉 
蕎麥花開如雪鋪，新霜寒早半欲枯。故山今年熟此否，讀書夜饑需餠爐。
道中即事  其六 姚勉 
誰家玉雪花嬌兒，頓足嬉笑牽爺衣。韓家阿拏今已矣，有誰門前迎我歸。
道中即事  其七 姚勉 
天晴日短亦覺長，客行一日兩舍强。道傍蕭蕭木葉下，天風又辦明朝霜。
道中即事  其八 姚勉 
橘纍金印楓錦衣，夾路相照生光輝。我非買臣與季子，但有菊佩芳菲菲。
道中即事  其九 姚勉 
我亦欲懷三赤珠，陸郎有母繄獨無。治生復無人諫止，亦豈能有千頭奴。
道中即事  其一○ 姚勉 
怪梅蟠屈如龍蛇，小紅如粒欲作花。雪坡一株恰如此，歸歟月明看橫斜。
道傍紡女 姚勉 
道傍女予雙髻鴉，兩足如雪踏紡車。村莊人家只如此，齊宮步步生蓮花。
贈陸伯容 姚勉 
掛琴無壁一長吁，可是儒冠竟誤儒。好把清波回涸轍，莫教白眼哭窮途。
陳明卿覓瓦蓋屋 姚勉 
玉川幸有數間屋，子美怕卷三重茅。爲君覓費易陶瓦，夜窗寫詩聽雨敲。
早起觀雨餘蛛網 姚勉 
嫩凉催讀矮窗書，曉色初分恰雨餘。莫笑頹簷無活計，四邊寶網掛真珠。
七夕分韻得絲字 姚勉 
柳子中庭乞巧時，始知抱拙不汙卑。向令早似愚溪日，未必緇塵涅素絲。
題蜀江觀  其一 姚勉 
光武中興三十年，愈民痼疾發靈泉。吾皇何止如光武，瑞井宜通瑞錦邊。
題蜀江觀  其二 姚勉 
孝祖淳熙極盛時，此泉曾發蜀江湄。綉衣酷吏雖湮塞，難掩公朝賜石碑。
題蜀江觀  其三 姚勉 
飛昇千載許旌陽，一念吾民尚未忘。循吏儻憐民疾苦，開泉療疾又何妨。
題蜀江觀  其四 姚勉 
幸喜甘霖做歲豐，靈泉又奏濟人功。但令姦猾銷聲好，莫禁民躋壽域中。
題嚴子陵釣臺  其一 姚勉 
倡周節義有夷齊，釣渭鷹揚可太師。西漢頹波無砥柱，先生只合一綸絲。
題嚴子陵釣臺  其二 姚勉 
扁舟誰不過嚴灘，喚醒貪夫醉夢寒。名教扶持真百世，豈徒當代懾曹瞞。
題嚴子陵釣臺  其三 姚勉 
封了全燕不復臣，友朋從此廢天倫。子陵不爲光皇屈，要識君王有故人。
題嚴子陵釣臺  其四 姚勉 
懷仁輔義戒阿諛，萬古先生兩句書。長往不來安有此，始知王佐在樵漁。
除夕前一日湖中望西山有感 姚勉 
西山青處近家鄉，先世衣冠正此藏。明日千門俱祀歲，墳前誰拜一爐香。
思江南筍蕨 姚勉 
先生亟去理山齋，筍蕨春甜味正佳。一夜東風催變綠，筍吹成竹蕨成柴。
贈陳龍湖 姚勉 
蜿蜒寒碧捲深清，一灑甘霖澤萬生。此際莫驚蟠蟄好，近冬時節不妨晴。
題王昭君 姚勉 
謝却君恩入塞塵，宮花從此不能春。丹青莫恨毛延壽，婁敬先爲作俑人。
送周縣尉滿秩歸  其一 姚勉 
清浮寒露在冰壺，一節三年更不渝。莫道來時琴鶴在，而今琴鶴一齊無。
送周縣尉滿秩歸  其二 姚勉 
采棒年來可怕人，先生一念只慈仁。吏奸却立晴冰曉，民瘼皆甦化日春。
送周縣尉滿秩歸  其三 姚勉 
鄉戶生愁役破家，買田助義息紛譁。從今閭里皆安業，男課犁鋤女績麻。
送周縣尉滿秩歸  其四 姚勉 
自古高安欠學宮，新庠贊立竟誰功。青青子佩爭絃誦，總在先生化育中。
送周縣尉滿秩歸  其五 姚勉 
方今天下少貞廉，廉有如公豈暫淹。見說東皇思柄用，姓名已向玉瓶拈。
送京學林申甫  其一 姚勉 
林飛倦翼已知還，小隠何妨且住山。未始便爲長往計，回頭魏闕五雲間。
送京學林申甫  其二 姚勉 
萱草忘憂底解忘，慈親鶴髮坐高堂。羨君有此忘憂得，如我添憂萬斛强。
送歐陽 姚勉 
祠宇重修復舊觀，喜知家世未灰寒。祇今陛下如仁祖，安得先生作諫官。
寄題章貢劉氏麗曉樓 姚勉 
玉虹翠浪雪堂詩，底事山光曉獨奇。看取陰雲都捲處，直須天下大明時。
題梅莊郭成甫瘦吟帙  其一 姚勉 
倚著梅花讀瘦吟，冰章雪句照人心。未應只爲吟詩瘦，且占春風笑上林。
題梅莊郭成甫瘦吟帙  其二 姚勉 
梅似臞僊瘦爲詩，清寒直欲不勝衣。吟成雪裏調羹句，此句却令天下肥。
小漿題壁用趙信國韻  其一 姚勉 
雲脚崢嶸日欲西，釣舟箇箇泊前溪。客窗不寐君知否，枝上饑烏夜正啼。
小漿題壁用趙信國韻  其二 姚勉 
踏梅聊爾過江西，月裏漁竿冷插溪。料想故園春事好，亂花深處聽鶑啼。
菊節宿白沙次友人韻 姚勉 
野市難爲側帽紗，家山猶遠雪鷗沙。退之尚有衣堪準，悔不留君醉菊花。
贈李森幞頭 姚勉 
如龍驕馬出東華，競指橫烏席帽遮。盡道李家模樣好，最宜頭上带宮花。
贈施大夫履鞋 姚勉 
漏院穿霜聽徹更，催班影踏禁花行。不須更待尚書諫，聽履先知有直聲。
贈劉仲圭占牌  其一 姚勉 
書銜莫羨一條冰，美職高官不足稱。何事只存天爵貴，令名長與日俱昇。
贈劉仲圭占牌  其二 姚勉 
天巧都存篆刻中，得君刀筆即榮通。鳳池誰信曾三入，關吏猶猜八十翁。
張道夫惠大小硯五走筆戲謝 姚勉 
蛾眉五硯列窗前，漬墨磨丹總可憐。試向鶑鶑主人問，大鬟何似小鬟妍。
贈敷上人遊五山 姚勉 
拄杖挑雲過五山，無心出岫倦飛還。參禪未用多行脚，道在如如不動間。
贈煜上人石窗 姚勉 
八窗本體自玲瓏，鑿石爲明更不同。遮莫獼猴常應外，直須蟾月鎮當中。
寄感山二詩僧  其一 姚勉 
欲聽茶鼎轉風松，底事雲房白晝封。應在山中採樵去，雪深何處問行蹤。
寄感山二詩僧  其二 姚勉 
讀君桑葦疎籬句，知得猶存用世心。拄杖借將來解虎，不須深卧白雲深。
贈僧雪翁 姚勉 
雪翁來覓雪坡詩，冰雪相看太絕奇。一片紅爐參徹了，梅花香透玉橫枝。
丙辰祗召入京道信州題一杯亭 姚勉 
山行頗覺興悠哉，到此何妨飲一杯。爛醉不須愁世事，明朝醉醒又愁來。
南臺 姚勉 
一片荒碑立翠苔，空餘基址鬰崔嵬。此臺湮廢渾閑事，山北如今未有萊。
跨鶴臺 姚勉 
僊人白日上青冥，鶴去臺空喚不應。千載令威歸得否，雪堂有客夢如冰。
寄題茶山 姚勉 
文獻風流想故家，玉川室邇已人遐。何時細賞文清竹，與客同煎陸羽茶。
題祥符寺 姚勉 
山在雲間幾上梯，最高緣有福王祠。尚憐不及樓前木，得見祥符極盛時。
贈長老洪野衲 姚勉 
舉目茫茫宇宙間，畏塗險甚太行山。鑊湯隨地無冰處，只有僧廬野衲閒。
洪長老惠藤杖 姚勉 
高僧挑月一枝藤，惠我登山脚便輕。澒洞風塵豺虎惡，從今險路穩支撐。
沿江買魚不得詢之則前此多爲官船所强取故有亦言無因成三絕  其一 姚勉 
江行安可食無魚，問著笭箵總道虛。底事官船渠不賣，從來污吏喜侵漁。
沿江買魚不得詢之則前此多爲官船所强取故有亦言無因成三絕  其二 姚勉 
分明翠籠掩金鱗，鼓枻飄飄不可親。底事官船渠不賣，官人不是愛魚人。
沿江買魚不得詢之則前此多爲官船所强取故有亦言無因成三絕  其三 姚勉 
人間到處有魚羹，我亦扁舟柳下橫。一任官船渠不賣，歸歟鱠玉煮深鐺。
過麻子湖遇逆風有作  其一 姚勉 
我自甘心欲背時，舟行一任逆風吹。去帆今日誇輕捷，只恐前灘也怨遲。
過麻子湖遇逆風有作  其二 姚勉 
自喜扁舟載月明，涉湖底事不宜輕。象痕深沒風仍順，今日天公亦世情。
過麻子湖遇逆風有作  其三 姚勉 
來去船皆欲便風，天心豈解兩相從。儂帆一順渠應怨，不若從渠且苦儂。
過麻子湖遇逆風有作  其四 姚勉 
茲行已誤出山來，得就蓴鱸亦快哉。造物莫嫌歸未是，故教風力倒吹回。
過麻子湖遇逆風有作  其五 姚勉 
世道如斯决意歸，此心不怕八風吹。吾生忠信無休日，天下風波有定時。
次鄒希賢買魚不得三首衍爲漁翁問答六詩 問漁翁 姚勉 
撥剌金鱗競躍淵，决非明月載空船。有魚不供行人買，莫是漁翁不愛錢。
次鄒希賢買魚不得三首衍爲漁翁問答六詩 漁翁答 姚勉 
游魚驚餌總沉淵，一任携竿晚立船。今世有錢人總愛，漁翁豈獨不貪錢。
次鄒希賢買魚不得三首衍爲漁翁問答六詩 再問 姚勉 
魚器如何盡擁虛，未應寒鬣總依蒲。終朝竟夕渾無得，莫是君鈎太直無。
次鄒希賢買魚不得三首衍爲漁翁問答六詩 漁翁答 姚勉 
渺渺澄江湛碧虛，風帆一幅掛輕蒲。吾鈎豈直魚蝦設，入釣文王未解無。
次鄒希賢買魚不得三首衍爲漁翁問答六詩 漁翁問 姚勉 
見說京糧舊日籯，學將湖舫入江撐。而今歸去應無事，蘆笋蒿芽錦鱖羹。
次鄒希賢買魚不得三首衍爲漁翁問答六詩 答漁翁 姚勉 
茅屋無金可滿籯，湖邊小艇却堪撐。縱無介甫魚羹飯，也學東坡飽菜羹。
和陳和卿四絕  其一 姚勉 
絕交久是孔方兄，賒得村醪小款迎。君豈真無食肉相，夜來蔬筍太僧清。
和陳和卿四絕  其二 姚勉 
梁燕無聲晝掩扃，若爲消此畫堂清。急呼覓句陳無己，莫撚吟髭且一枰。
和陳和卿四絕  其三 姚勉 
蚤裏溪人又饋魚，未容歸興動蓴鱸。祇今更辦開蔬供，君若來遲釜恐無。
和陳和卿四絕  其四 姚勉 
空齋長夏永如年，鶑囀林陰鷺水田。只好更尋棋一局，莫孤花影午時天。
和龔宗諭五絕  其一 姚勉 
多少掄魁豈獨今，道心誰勝利名心。只知晁董前頭立，何似周程樂處尋。
和龔宗諭五絕  其二 姚勉 
吾儕從仕爲家邦，豈羨科名世少雙。激浪須看巋柱立，犯顔安可畏郎撞。
和龔宗諭五絕  其三 姚勉 
學不求名况爲官，官甜初不似儒酸。無能富貴都磨滅，直作浮雲一樣看。
和龔宗諭五絕  其四 姚勉 
聞僅二知雖賜也，道傳一貫必參乎。己私克盡融天理，表裏通明月在壺。
和龔宗諭五絕  其五 姚勉 
名下惟知不可居，誨言終日反三隅。愛人以德今忠獻，莫道前賢久已無。
勸學示子元夫 姚勉 
事業功名在讀書，聖賢妙處著工夫。區區只爲潭潭府，不敢如韓訓阿符。
弈棋有感 姚勉 
奕秋鴻鵠未須驚，一著才差敗一枰。不信但來茅屋裏，紙棋盤上看輸贏。
己未秋杪虜騎雲擾聖主神斷斥逐元姦臺臣始有抨彈之疏因成二絕一惜言者之後時二願局面之堅凝也  其一 姚勉 
窗紙暾紅枕上知，破寒初聽一聲雞。雖無風雨瀟瀟度，也勝隣家曉不啼。
己未秋杪虜騎雲擾聖主神斷斥逐元姦臺臣始有抨彈之疏因成二絕一惜言者之後時二願局面之堅凝也  其二 姚勉 
積雨霖霪忽報晴，元來依舊有清明。霜天護取晴牢著，莫放寒雲半點生。
嘲貓 姚勉 
斑虎皮毛潔且新，綉裀嬌睡似親人。梁間縱鼠渾無策，門外攘雞太不仁。
嘲燕 姚勉 
蓬蒿塞徑掩柴關，紫燕離巢更不還。大厦連雲成就日，重遊簾幙有何顔。
詠蜂 姚勉 
百花頭上選羣芳，收拾香腴入洞房。但得蜜成甘衆口，一身雖苦又何妨。
贈電眸陳相士 姚勉 
巖電當年說阿戎，清談于世竟何功。君今雙目真如電，舉世忠邪一覽中。
贈談天星數王子貴 姚勉 
談天客子晝敲門，相對晴窗話一樽。到底忘言方是妙，梅花枝上看乾坤。
雪後同友人觀梅 姚勉 
簷珠瀝瀝雪初晴，酒滴寒槽雜溜聲。旋釂梅花斟夜月，人間那得箇般清。
和姚榷院送茉莉韻 姚勉 
清甚冰葩淡不粧，能從盛暑到秋凉。瓊樓合著移春檻，却向山齋供凈香。
新晴散步 姚勉 
晴曉芳蹊潤，幽尋得自怡。露粘行草蝶，風舞罥花絲。竹靜聞鄰話，林虛度客棋。意行無伴侶，池上只鶑知。
春日即事 姚勉 
行野醒春困，看山立晝晴。鳩啼青樾破，鷺匝綠秧行。物到忘機樂，人因遠俗清。覓詩無斷句，敲板午茶聲。
山齋 姚勉 
茅齋住翠林，一逕總清陰。澗近水聲入，窗虛山色侵。讀書依竹靜，送客出花深。此地無塵俗，令人長道心。
芭蕉 姚勉 
窗外幾芭蕉，幽懷慰寂寥。晚宜風颭颭，秋稱雨瀟瀟。清滴漁篷碎，徐翻鳳扇摇。進修期似爾，日日長新苗。
歲暮 姚勉 
歲暮仍爲客，書空默自嗟。鴈聲催念友，魚鱠起思家。廊靜風鳴葉，窗虛雪入花。醉鄉聊避世，天外自寒鴉。
山市 姚勉 
路詢山市宿，店近石橋橫。老水穿簷過，低窗照水明。雨聲凄客思，野處愜幽情。沽酒聊牽睡，茅柴醉不成。
舟泊蘭溪湖頭市遇雨 姚勉 
望燈投野市，衝雨泊征船。茅店不容客，柳堤聊枕舷。欹眠濤拍枕，起坐漏沾肩。夜半瀟瀟歇，推篷月在天。
送王仲安歸武昌 姚勉 
武昌洲畔去，端不爲魚肥。要起初平石，同娛萊子衣。夜長秋雨急，天闊白雲飛。何日鵲烏喜，北風鴻鴈歸。
登四聖觀月桂亭有感 姚勉 
將軍休戰伐，居士號清凉。亭創煙蘿古，山深月桂香。夢魂猶朔漠，風景已錢塘。往事都休問，鐘聲又夕陽。
登北高峰 姚勉 
秋風吹鬢影，凉意足登山。人立晴林杪，猿啼霜霧間。好山多佛占，浮世只僧閒。我亦耽奇者，禪扉日叩關。
冷泉亭納凉 姚勉 
人間方鼎鑊，個裏獨冰霜。自是清難濁，能令暑亦凉。客遷愁瘴海，妃浴涴溫湯。惟有茲泉冷，冷中滋味長。
放生池納凉晚歸 姚勉 
湖面輕煙起，前山漸不分。鐘聲連寺答，人語隔船聞。吟客衣生月，歸僧笠带雲。及城門未掩，燈火已紛紛。
湖上隠者所居 姚勉 
家計松梅竹，日程琴酒碁。呼猿僧到處，放鶴客來時。壁上皆蘇字，窗門只白詩。卜鄰心已决，未得買山資。
病後久不到湖上晚與客到斷橋 姚勉 
病後久不出，未知湖上秋。偶逢佳客至，小作斷橋遊。荷暗仍香岸，柳疎猶舞樓。相期明月夜，更此放扁舟。
次劉仲山餞歸韻 姚勉 
幾同湖上飲，俱愛晚山青。雅趣方泉寺，離舟又浙亭。贈行詩自好，愁別酒休醒。後夜思君處，桐江傍客星。
富陽道中 姚勉 
翠駕凋零盡，芒鞋響葉聲。晴江潮後綠，寒日竹間清。曝背翁微睡，挑包僧自行。離京纔一日，便覺愜幽情。
道傍水閣 姚勉 
一川澄不動，山色浸分明。噪晚鴉寒甚，窺魚鷺瘦生。人家江閣好，天下釣翁清。想此幽居者，何知有利名。
丈室 姚勉 
蕭然丈室虛，彷彿似僧居。影與身爲伴，琴和鶴也無。飯時三種菜，香畔一函書。不似僧家處，曇曇髮幾株。
贈徐處士 姚勉  西湖
劍津徐處士，湖海盡知名。術造勾庚妙，書研遁甲精。寒齋留爾久，別驛若爲情。定赴秋風約，西湖酒重傾。
客中遇雨 姚勉 
名韁驅遠役，挈挈未遑安。春只雨中過，花從客裏看。水聲添昨夜，風力盡餘寒。但喜前程闊，不愁行路難。
及第歸入江西界 姚勉 
得得還初隠，秋風信馬蹄。此心宸極北，今日大江西。戲綵呈君賜，擎珠教御題。家庭真樂近，蓐食聽晨鷄。
送梁新恩夢雷歸鄉 姚勉 
晝錦賦歸歟，梅花萬里餘。同盟難此別，後會定何如。袍綠爲親壽，編青課弟書。燕山今再有，五桂耀鄉閭。
送王希聖歸興國赴舉 姚勉 
之子趣裝歸，占黄已在眉。雕蟲觀暇日，薦鶚信秋期。喜有傳衣鉢，慙無助鼓旗。捷書來報我，端的菊花時。
贈煜上人 姚勉 
遶院蕭蕭竹，僧中爾獨清。佛燈行道影，梵磬誦經聲。露葉晨蔬熟，風松晝茗烹。夜深誰伴侶，月在石窗明。
送趙僉判美任  其一 姚勉 
佐幕此三年，邦人盡說賢。吏寒清夜月，民暖小春天。祖帳旗交綵，歸裝石壓船。甘棠在何許，積粟市橋邊。
送趙僉判美任  其二 姚勉 
底事三年裏，纔膺兩薦書。邦侯辨寶晚，使者設羅疎。知己初何計，能官自有餘。漢庭今欠者，子政與朱虛。
與毛教授 姚勉 
舉世無清濁，誰歟障倒瀾。獨能驅鴈鶩，不使汙鵷鸞。此事雖云小，其人已可觀。近來峨豸者，欠此廣文官。
次陳肩夔韻 姚勉 
蠻觸爭蝸角，興亡土兩丘。一家文到古，萬世月行秋。鰲可三山冠，鵬須八極遊。胸中治安策，時事幾堪憂。
贈廬陵三劉神童 姚勉 
唐時劉正字，今復見廬陵。珠樹三根秀，金門一日登。贈君無句錦，覓我到溪冰。不爲炎凉變，童年有此能。
寄題上饒周儀仲西疇 姚勉 
聞君負北郭，築室扁西疇。綠水人家曉，黄雲穡事秋。吾生如有此，外物更何求。堪卜東鄰否，耕餘著釣舟。
送胡教授之沅水任  其一 姚勉 
君今鳴木鐸，名與芷俱香。後夜月千里，美人天一方。往追湖學躅，更挈楚臣芳。了却臯比事，歸來振鷺行。
送胡教授之沅水任  其二 姚勉 
近聞沅水路，今亦是風寒。忠信如先教，邊陲儘易安。勿云師可去，甘與國辭難。文武能兼盡，功名更好看。
有感 姚勉 
范張心許友，餘耳面爲朋。世路巇於嶺，交情薄似冰。綈袍非舊戀，結綬况同登。亦莫他人責，先施恐未能。
夢太夫人如平生 姚勉 
山鹿隨麋樂，林烏反哺慈。傷心惟夢裏，有母似兒時。愛子平生念，思親隔世悲。松楸霜露冷，北望淚交頤。
靈源上太夫人塚 姚勉 
一別慈闈面，春風十五花。不知人有母，誰念子無家。社雨鄰巢燕，清明壟樹鴉。動皆傷感處，慟哭夕陽斜。
題族子霆伯西征錄 姚勉 
閒味西征錄，霜橙嚼鱠虀。俊聲壓湖北，詩派接江西。鎮日心相憶，何時手重携。相期一樽酒，重與叩雲溪。
贈玉隆都監周抱一 姚勉 
一別丹霞洞，何年到此邦。犬隨燒藥鼎，鶴伴改詩窗。談柄風生席，清標月在江。西山聞欲隠，來訪鹿門龐。
晨興 姚勉 
晨興未梳盥，此興亦何清。看竹鈎簾坐，澆花遶逕行。葛巾聊復正，塵事即時生。安得簞瓢足，扃門遂野情。
贈趙神眼 姚勉 
杜門人事少，排闥相師來。童子忙驅鶴，先生正看梅。煩君滕口說，如我豈身媒。水鏡能司馬，隆中覓異才。
安象祖携子餞行英爽可愛贈以詩嘉其有好德秉彝之天必能世其家 姚勉 
西蜀安公子，爲謀不在身。倚楹惟國事，于道亦忠臣。偉矣雙書藁，清哉箇逸民。丹心天所相，宜有此麒麟。
和姜明甫 姚勉 
詔放山林去，時人冷眼看。新詩爲我贈，高義似君難。又說同年弟，尤知取友端。市將梅子隠，冠尚貢公彈。
和葛德遠  其一 姚勉 
脫兔驚罝逸，潜魚畏餌逃。山林聊復爾，湖海可曾豪。藥笑多方誤，棋嗟不著高。且須隨野鹿，共此食苹蒿。
和葛德遠  其二 姚勉 
霧豹文雖隠，風蟬蛻即僊。伴書猶有劍，食硯豈無田。發藻多師董，思經敢笑邊。晚成知大器，天詔正求賢。
挽十尊長居士 姚勉 
聘君今已矣，月入少微星。又失宗盟長，空悲族譜亭。生芻嗟莫致，歌薤若爲聽。只喜陰功在，三槐已綠庭。
又代作 姚勉 
鹿門龐德公，款段馬少遊。古人不可今，君賢抑其流。清風足廉頑，厚德亦鎮浮。君今復古人，善士吾何求。
代挽甯西雲 姚勉 
杜牧先銘墓，淵明自祭文。兩賢真造理，百世又逢君。把釣溪沈月，著書山鎖雲。誰能上遺藁，堪辟木天雲。
元日試筆 姚勉 
今歲新元最喜晴，宿陰都化作清明。氣從地角天涯轉，春向梅邊柳上生。鵷路五更鏘劍佩，虎關半夜出弓旌。羣賢儻在新除目，懽喜山中飽菜羹。
元宵雨 姚勉 
東風已辦上元晴，入夜敲簷又雨聲。天下更無燈可賞，雲頭應是月孤明。遥知日甸驚回祿，未用星橋詫太平。旅舍一枝梅在燭，照人紅影十分清。
遊曲江分韻得日字 姚勉 
曲江磯頭山崒嵂，此景江南誇第一。漁舟晚弄暖波閒，市樓春映晴嵐出。擁肩寒吟入圖畫，席地草飲成真率。更叩僧房借榻眠，再上山椒約明日。
遊感山題甘露臺 姚勉 
講師曾此雨天花，臺築山椒幾歲華。一蓋雲松擎羽葆，四盤江水走龍蛇。好教絕頂崚嶒出，莫放濃陰薈蔚遮。應有醍醐餘味在，僧房試覓一盃茶。
題西湖竹閣寺  其一 姚勉  西湖
入門纔見萬琅玕，便覺玲瓏日影寒。峰勢近環簷外立，湖光更好竹中看。煙霞古淡僧容瘦，風露清高鶴夢殘。已占兩亭凉坐足，再須登閣倚欄干。
題西湖竹閣寺  其二 姚勉  西湖
千古清風白樂天，昔時曾此飽談禪。自從西閣無吟跡，惟有東坡嗣舊傳。來往祇應湖上寺，聽聞誤說海中僊。我來再拜祠堂下，笑摘巖花薦井泉。
瀛嶼 姚勉 
自是瀛洲近帝鄉，孤峰宛在水中央。地雄海上三山境，天與僊家六月凉。雲母屏寒蒼檜色，水精奩啟碧湖光。雪中來此尤須別，好著珠蓑棹玉航。
觀畫竹 姚勉 
外間盾日正相仇，忽有清風起筆頭。坐對不知三伏熱，起行如與七賢遊。洗空京洛塵埃氣，化作江南水石秋。我有一溪恰如此，因君思去理扁舟。
詠金橘團 姚勉 
雪不能甜橘小酸，若爲有此蜜冰團。比將金彈可勝軟，嚼破水精如許寒。泉石碎聲鳴齒頰，乾坤清氣入脾肝。京華六月塵生渴，頼爾煩襟得自寬。
思家信不至 姚勉 
又是秋風入芰荷，尚無黄耳到如何。慈親想自精神健，嬌女應添智慧多。踪跡自嗟成漫浪，利名底苦欲奔波。幾時了却胸中事，只傍南溪理釣蓑。
有懷學子 姚勉 
吾生傳癖更書癡，俳笑紛紛獨喜隨。篝火共窺韓子筆，煮茶細說杜陵詩。論交無此知心友，得句常于見面時。一念不教千里隔，慈恩花下夢微之。
有懷族子 姚勉 
秀出吾宗獨有君，等閒相別又秋新。江山憔悴生歸思，風雨凄凉夢故人。天境儘供分石釣，雲溪擬卜住山鄰。何時對酒聽佳句，洗我胸中一斛塵。
贈陳柏堂道士 姚勉 
孤山古柏鬰蒼蒼，中有高人住此堂。峻入太空摩日月，清蟠勁氣挾風霜。葉餐曉露通僊藥，子爇宵煙謁帝香。已結歲寒方外友，願分一半白雲鄉。
題釣臺 姚勉 
等閒伸脚動天文，須信乾坤繫此身。天上有星猶是客，漢庭何事肯爲臣。祇當泉石容真隠，安可文書役故人。豈但雲臺高不似，釣臺草木至今春。
送陳新恩赴殿試 姚勉 
桂花香滿月輪秋，穩送鵬程萬里遊。身近清光瞻帝座，手携多士上瀛洲。戊申奏對規模闊，庚戌掄魁氣數周。陳亮自來天下選，老年更好作龍頭。
送同窗趙章甫上舍入京  其一 姚勉 
正誼羣英自藹然，喜君已是著先鞭。翼摶北海三千里，身在西雝尺五天。學舍快升優褐上，酒樓莫戀軟紅邊。雙親教子相期切，成取功名趁妙年。
送同窗趙章甫上舍入京  其二 姚勉  西湖
一別西湖又見春，夢魂長是繞湖濱。爲煩竹閣揩題墨，更向梅花道故人。槐市舊遊休復問，龍門佳客尚能新。明年儻共昕庭對，願過當時蔡與陳。
寄鄒希聖兄弟 姚勉 
槐花又向此秋黄，槐未黄時趁早忙。龍到水高衝浪化，鵬因風厚貼雲翔。棠金鏃取霜筠健，越砥磨開電劍光。努力晨窗并夜案，天庭已動桂枝香。
和郡侯勸駕韻  其一 姚勉 
聖朝珍重設儒科，總總英賢入禮羅。天下豈無偕計上，日邊此獨得人多。僊橋快應龍頭讖，工席忻聆燕衎歌。雅志不爲溫飽計，尚期勳業等山河。
和郡侯勸駕韻  其二 姚勉 
睎顔欲進聖門科，何意嫦娥剪綠羅。拾紫不知如芥易，一紅也覺占春多。興賢借此雙旌重，得士歡於五袴歌。九萬扶摇風力健，穩吹槎馭上天河。
和郡侯喜雨韻 姚勉 
玉龍捲動海千尋，一滴天瓢水尺深。農父带雲耕宿潤，使君喜雨入新吟。浪低麥隴收難速，針短秧疇插未禁。三日頓回生意滿，天心只在我公心。
送趙判縣美任改除閬倅 姚勉 
仁如愛日潔冰壺，鞭不曾施豈用蒲。吏服官清羞鬻獄，民憐邑窘競輸租。甘棠舍在春常滿，行李船空月亦無。展驥分州猶未稱，合於紫禁著飛鳬。
和劉月湖縣尉 姚勉 
不見元城不泗州，令人媿汗直如流。獲瞻沂水春風點，說到濂溪太極周。我豈能爲前輩役，君真合向古人求。考亭一派今寥落，還肯同登道閫不。
用樂魁聲道寄李後林韻寄聲道  其一 姚勉 
尺書春寄忽驚秋，未見新除入報郵。鐵漢尚疎丞相馬，玉兒肯伴秀才牛。欲令世事更新易，可使時賢不進休。子職顯揚千古事，聖恩深重更龍頭。
用樂魁聲道寄李後林韻寄聲道  其二 姚勉 
一葉梧桐喚動秋，分投閒散亦無郵。超踰未羨詔金馬，遲鈍不妨騎土牛。天爵夐殊人爵貴，僞心那似德心休。讀書豈爲榮身計，何必三公要黑頭。
再用前韻寄後林  其一 姚勉 
別來知是幾三秋，書倩洪喬懶作郵。帛足忽傳來自鴈，軸腰更喜大如牛。信知蓋世名非枉，吟到驚人句未休。何日杖藜參口訣，歸來閉戶學從頭。
再用前韻寄後林  其二 姚勉 
貞心古幹健凌秋，人似淵明愧督郵。覽德未能儀舜鳳，干時那肯食秦牛。紋楸失著誰能整，黄間同機底未休。杜若山中人窈窕，白蘋風嫋楚江頭。
送王新恩赴省 姚勉 
老泉坡潁成名了，曾應君家木假山。父與子偕升禮部，弟隨兄去入賢關。龍驅萬馬空如洗，鳳挾雙雛逸莫攀。早早歸來榮晝錦，綠衣爭映綵衣斑。
送萬仲榮赴省 姚勉 
梅梢枯處忽東風，魁壓千花一點紅。歡喜馬頭飛雪處，安排龍首綵雲中。內訌外阻憂方大，東拄西撐策已窮。試了南宮趨北闕，好輸鯁論發天聰。
送童子敬赴省 姚勉 
滿望飛騰幾許年，一聞充賦喜如顛。金經爐冶鋒方銳，木飽風霜節始堅。此去穩登雲裏路，定知榮冠籍中僊。近聞上蔡鸕洲合，一似前年錦水連。
送王元高兄弟東上  其一 姚勉 
前歲親從月殿回，素娥引領到瑶臺。桂枝指點教先折，僊籍披陳看後來。恰見拱辰名字接，一如公序弟兄魁。預將消息而今報，好作百花頭上梅。
送王元高兄弟東上  其二 姚勉 
去去龍門客又新，一鞭猛過禹濤春。竚觀極論陳三策，切莫潜兵救八人。沂國素無溫飽志，梅溪不作諂諛臣。二難兄弟當如此，及第歸來喜拜親。
送羅道甫歸廬陵應舉 姚勉 
西風滿路桂枝香，催整登雲步月裝。羣輩總皆推德行，三年稔已聽文章。琅琅議論須披腹，瑣瑣功名只探囊。捷了早來談傑作，聳聞鳴鳳瑞朝陽。
送陳縣尉之太和新任 姚勉 
古來尉自號神僊，况是棲身快閣天。好向盤根施利器，如登熟路著先鞭。可知豈患無知己，自愛應能不愛錢。近世末僚卿相少，願儲遠業繼前賢。
送洪右司去官 姚勉 
戀陟懷遷怕去官，近時君子退如難。中書堂拂高風袖，神武門留太華冠。此舉直堪驚醉夢，斯人端是障狂瀾。先生真正平齋子，凜凜清標萬古寒。
寄題陳肩夔兄弟夢草堂 姚勉 
謝池草句本無奇，千古流傳五字詩。祇是可人醒枕席，許多生意在壎篪。信渠風雨聽眠處，快甚江山得助時。顧我此懷今已矣，羨君兄弟撚吟髭。
寄題陳肩夔雲錦窗 姚勉 
八窗面面受新凉，萬蓋盈盈擁靚粧。倩得天孫雲杼軸，織成騷客錦衣裳。雨翻綠浄盤中玉，風攪紅嬌鏡底香。箇裏搜詩最奇絕，吐爲黼黻五文章。
奉題呂氏宜老堂 姚勉 
此堂清不著珠璣，只要雙親佚老宜。春酒儘堪眉壽介，斑衣長似乳時嬉。婦垂鶴髮陪姑緯，翁撚銀髯課子詩。飽飲菊花潭上水，鷄窠猶自拜孫枝。
和豐城鄒端簡韻就送其歸  其一 姚勉  庐山
千里携書謁帝閽，如君忠義出天根。筳篿已卜回淵聽，寸草還思報厚恩。且共漁樵談帝霸，豈無豪俊整乾坤。細吟窗下廬山句，亦欲鄉人訪道原。
和豐城鄒端簡韻就送其歸  其二 姚勉 
批了龍鱗歸釣魚，江濤帖息果天歟。腰雖未印衣重綵，囊縱無金篋有書。日可事劉宜令伯，天教名子更僑如。本原培養非愚計，遠業何妨厚自儲。
題百花林書堂 姚勉 
書堂靜占百花林，蜀錦香浮一逕陰。楊柳軟風吹雨醒，海棠輕霧擁春深。盈樽有酒供清醉，滿眼皆詩足勝吟。冰雪相看人更好，竹君梅友歲寒心。
溪山堂翫月 姚勉 
前山杳靄翠煙凝，幾點疎星隔岸燈。不是飛來千里月，如何照徹一壺冰。天開圖畫無窮趣，人在林巒最上層。動智靜仁須有得，欄干莫只等閒凭。
招友人鳳山觀雪 姚勉 
霜風纔辦兩朝晴，怪聽敲窗又雨聲。一夜忽生虛室白，六花已與短簷平。酒斟銷帳真成俗，興盡扁舟且未清。想得鳳山高處好，試來著屐水精城。
入京遇雪 姚勉 
馬頭雪絮舞花深，便覺新陽改故陰。天上素光開玉府，眼前一色是瓊林。定知洄曲師當捷，且把新豐酒獨斟。萬木怯寒頭正縮，梅花一點露春心。
道中積雨 姚勉 
纔起程時雪絮春，雪餘又是雨兼旬。肩輿聊復能安穩，步屧其如受苦辛。楮賤米窮嘗世味，風餐露宿鍊官身。一朝儻有青雲上，莫忘泥耕水耨人。
贈俊上人雪崖 姚勉 
雪崖來覓雪坡詩，崖險坡平雪總宜。每羨僧房聞竹折，終强俗客聽窗知。巖收泉竇無聲溜，石壓梅花側出枝。到了紅爐融一片，須還門外尺深時。
題道士碧潭 姚勉 
幽人何處倚漁竿，百頃清潭浸碧寒。不動一波疑水定，中涵萬象覺天寬。山將螺髻堆銅鏡，月借玻瓈現玉盤。莫作窈深無底看，是間應有卧龍蟠。
贈朱五星 姚勉 
貴賤由來不自齊，巧將躔次說高低。星環雲漢胸羅列，斗挹天漿手獨提。太乙昨傳當蜀道，文昌今喜尚江西。中興氣運應從此，試問何時復聚奎。
廷唱謝恩 姚勉 
赭袍黄屋儼臨軒，獨立班頭領衆僊。五色雲乘金殿日，一聲雷繞玉除天。浮榮何敢矜科第，實地惟知學聖賢。深重君恩無以報，疾風草勁雪松堅。
恭和御賜詩 姚勉 
叨塵愧甚鶴乘軒，誓報洪私敢塞源。回有聖明真願輔，軻於仁義豈忘言。清朝長欲諸賢在，公論常扶一脈存。湛露獨霑慚過厚，盍推四海遍皇恩。
聞吳山鐘 姚勉 
舉世昏昏醉夢中，一聲震撼自天宮。鼇呿大海三山動，獅吼危巔萬獸空。待漏早朝驚假寐，求衣宵起寤宸聰。須臾濁霧都收歛，喚出扶桑皎日紅。
寄題武安節推同年萬君定翁露香堂 姚勉 
盡將心事寫成碑，大要操修在不欺。此一瓣香前輩似，只三箇字老天知。素瓶貯豆應先滿，匹馬携琴料自隨。吾榜得人今又盛，會排介甫擊升之。
送鄭編修子四省元  其一 姚勉 
文章得印天嘗靳，家世傳燈古亦疎。幸甚遷能紬石室，惜哉昶亦誤銀車。君今自是人龍子，名復高橫薦鶚書。讀飽鄴侯三萬軸，放高通德舊門閭。
送鄭編修子四省元  其二 姚勉 
著身書带草堂中，得與郎君硯席同。能學鳴蟬宜賦好，不求野鶩自書工。壯懷直擬聯龍虎，別恨休驚背燕鴻。他日東山香宇宙，格齋方不負誠翁。
次韻黄東野德明且識初識 姚勉 
敲冰燒葉煮槍旗，一笑平生識面遲。道上孔程傾蓋日，酒邊賀白解貂時。飽參霽月光風趣，似讀晴煙暖霧詩。甚欲爲雲從上下，只愁龍去渺無期。
奉餞萬安贊府兄長之官  其一 姚勉 
有客來從仕國中，多時竹馬閙兒童。爭言記壁崔斯立，今屬詩家姚武功。一節清如金掌露，十分明似水晶籠。先聲已好爲官易，飛鶚聯翩遇順風。
奉餞萬安贊府兄長之官  其二 姚勉 
天下如今怕縣灘，廬陵見說縣尤難。抉搜隠匿嘖豪戶，遲鈍催科怒上官。革弊有方須是漸，卹民到底莫如寬。萬家壯邑雖煩劇，邑相能賢儘易安。
奉餞萬安贊府兄長之官  其三 姚勉 
吾族年來亦自奇，兩年兩度報瓜時。班行笑我難安脚，州縣輸君省皺眉。學不濟時非有用，官能及物儘堪爲。山林肥遯方深密，夢入春池但寄詩。
和趙提刑韻送呂堂長主簿  其一 姚勉 
道在顔瓢樂不憂，清風端可繼前修。朅將西澗重新了，莫是東萊再出不。學校諸生俱嚮仰，文章太守共賡酬。戍瓜忽及東吾道，輕重從知繫去留。
和趙提刑韻送呂堂長主簿  其二 姚勉 
擘脯鈎鱸倩老羝，離腸那肯話酸悽。題橋舊事傳邛蜀，衣錦新榮耀會稽。未領衆星朝極北，且擎一柱立天西。鳳鸞止止寧棲棘，五色雲間有紫泥。
乙卯七月庚子魁祀禮成同舍諸新元相與宴擬鹿鳴也故敢亦擬勸駕詩呈幸領此意 姚勉 
四州八邑此同窗，鏗石鏘金日擊撞。鵬翼相將摶北海，龍頭更奪過西江。蒿苹是日開先宴，萸菊他時捷各邦。橫浦自期吾豈敢，玉山對策又無雙。
次友人示詩集  其一 姚勉 
杖藜看笋數犀株，天墮香雲五色書。落月照人驚夢昨，光風識面記春初。珠駢巧語誰能揀，錦比新詩迥不如。轉讀轉佳難去手，眉間愁思爲君舒。
次友人示詩集  其二 姚勉 
錦江前日解征鞍，剩擬春衫準酒歡。杜宇有聲催客去，海棠無伴與誰看。而今柳巷青春老，又是秧塍白水漫。君欲相思須命駕，休言別易盍簪難。
次友人示詩集  其三 姚勉  西湖
去歲春風客帝京，西湖煙雨過清明。蘇堤畫舫春三月，天竺清鐘夜五更。行李裹書歸舊隠，野花沽酒賞新晴。只緣未讀時文熟，端合山中且菜羹。
次韻諸友遊雲居  其一 姚勉 
又是東風柳絮時，催春尚喜杜鵑遲。雨晴蔓綠侵高木，風定殘紅閣舊枝。眼底好山娛意思，耳邊幽鳥話心期。雲居見說郊行樂，不得騎馿背錦隨。
次韻諸友遊雲居  其二 姚勉 
絮風絲日颺新晴，望柳前川學大程。浪不起花澄沼徹，雲無留葉太虛清。林間整屐聞鶑語，竹外搘筇數蟻行。底事春愁都減盡，新來不似舊鍾情。
和松窗主人薦墨客詩 姚勉 
久不欹眠聽說詩，心茅又塞介然蹊。那能蠶雨鳴窗葉，徒自鷄天舞甕醯。詩態笑看雲靄靄，客懷喚醒曉凄凄。龍香惠我真安用，君有佳篇好自題。
和通判直閣立春聞鶑  其一 姚勉 
寂寂江城又立春，土牛何物竟無神。試傾官酒梅花畔，不似園丁菜把新。綵勝豈留良夜夢，紙窗靜拂隔年塵。東風畢竟於人好，早有鶑聲入鬢唇。
和通判直閣立春聞鶑  其二 姚勉 
畫角聲中曉喚春，依城柳眼又精神。試呼臘蟻梅邊酌，恰喜朝鶑雪底新。幽谷暖融空翠濕，上林香動軟紅塵。燕樓暗想翻新曲，惱破朱櫻一點唇。
和張公望苦熱韻  其一 姚勉 
火傘停空更不移，此身如著甑中炊。蠅方附熱爭投案，蟬欲追凉別過枝。靜話竹窗煎雪浪，倦投水館卧風漪。渠儂箇底休嫌熱，聞道瀘南正出師。
和張公望苦熱韻  其二 姚勉 
一榻尋凉晝幾移，畏看煙火欲停炊。喜聽晚雨鳴荷葉，安得秋風起桂枝。林靜獨宜眠綠蔭，波寒誰伴釣清漪。讀君妙句真如濯，願拜敲推一字師。
題朱氏梅芳書院 姚勉 
玉梅蒼竹擁冰壺，中有揚雄宅一區。地占清虛開境界，人從確實作工夫。窮經得趣床橫易，體道存心壁畫圖。格物致知功用大，的傳願繼考亭朱。
題胡景顔雙清堂 姚勉 
石灘江上一詩仙，家住雙清小有天。句裏出奇超象外，人閒無事到吟邊。讀騷長在滋蘭畹，好客多留種秫田。見說尚參顔樂處，今時誰似若人賢。
題華嚴寺 姚勉 
蕭寺恭拈一瓣香，漢宮遥上萬年觴。庚申再造皇基遠，甲子新開御曆長。萬物總歸春宇宙，八荒都入壽封疆。小臣政此朝天闕，葵藿傾心仰太陽。
送別張倅 姚勉  西湖
滿襟霽月皎無塵，愛客寧嫌客過頻。倚竹題詩驚思妙，傍花尋柳見情真。如今南浦傷行客，此處西湖有主人。與著三年端的約，孤山同訪早梅春。
送別趙倅 姚勉 
寶婺星邊太白僊，馭風飛下錦河邊。朅來盡散陽春脚，歸去獨撐明月船。名重題輿千里郡，詔催步履八花磚。只愁此後民艱食，誰與邦民作食天。
和友人春雪韻 姚勉 
曉來積雪被長巒，約住春和縱臘寒。諂賀豈堪隨味道，高眠且只學袁安。謾驚柳絮攙先舞，獨愛梅花奈久看。安得化爲千萬庾，放教糴事一分寬。
丁巳春夏之交巨浸屢至小民艱食郡侯請諸寓貴講行賑濟漸就次第僉幕有撓其議而變其法者楊監簿再來請入局商榷不赴寄以詩 姚勉 
趁晴亦欲强追陪，爭奈濃陰墨樣堆。燕子纔銜春色至，鵓鴣又喚雨聲來。從教野草爭先長，勒住名花莫浪開。世道而今總如此，竹關深閉且擎杯。
戊午喜罷和糴  其一 姚勉 
聖主天姿本至仁，豈容重糴久傷民。聳傳丹鳳銜來詔，媿殺蒼鷹枉做人。方峻符移譁叫突，忽收箠楚罷吟呻。歡聲和氣乾坤滿，爭祝皇齡萬萬春。
戊午喜罷和糴  其二 姚勉 
到處相思虎政苛，設官本意果如何。民今不足將誰足，糴本名和豈是和。一例冉求增聚歛，幾人陽子拙催科。昨來投劾歸歟者，到底賢聲却不磨。
戊午喜罷和糴  其三 姚勉 
珍重蕭灘刺史賢，能令四海遍皇恩。奏篇纔上旋如請，明主何嘗不可言。彼已任教書課最，若人方稱冊臨軒。正愁舉世皆喑啞，也有朝陽鳳叫閽。
戊午喜罷和糴  其四 姚勉 
虐糴安能峙糗糧，只因根本暗中戕。並緣鼠猾豐衣食，受納狼貪富橐囊。中戶白科都罄室，列城黑腐謾盈倉。邊塵澒洞烽煙急，民命如絲謹勿傷。
和鄒希賢舟中遇風雨 姚勉 
湖干野泊不知更，水國荒寒愴旅情。一夜奔雷吁可怪，滿空寒雨注如傾。颶風翻海驅潮勢，戰鼓轟天震地聲。到曉定應三尺雪，短篷忽漏赤暾明。
次方峻峰餞行韻并柬蛟峰 姚勉 
公孫曲學聽渠阿，正則寧隨上下波。浪憶笑談今已矣，不知眠飯近如何。故人几上書應少，俗客門前屨豈多。頼有潁濱相慰藉，夜床風雨對東坡。
和劉山居見惠之什  其一 姚勉 
久矣蓴鱸欲趁歸，自知花樣不隨時。巖張欲保君心泰，英竦終嫌聖德詩。榮辱不知欣我在，怨尤俱泯恃天知。達官格子那能學，橫艇何妨釣野池。
和劉山居見惠之什  其二 姚勉 
喜逐秋風馬後歸，及君猶未戍瓜時。盡傾無底囊中語，細讀新吟卷裏詩。好趣莫教兒輩覺，此心惟有故人知。只愁天欲孤籠翼，早晚芙蓉在綠池。
西山庵居 姚勉 
作者于今已幾人，謝天放我出紅塵。尋渠林鹿沙鷗伴，乞得孤雲野鶴身。閒味聖賢皆古意，靜觀景物四時春。元正除授君知否，食邑西風號逸民。
贈術士姚有應自號通靈心神仙口  其一 姚勉 
一點靈虛鏡樣明，只須提掇要常醒。微幾纔動先知吉，萬象交森獨測靈。至寂靜中能有感，遍酬應後却無形。死灰枯木都非法，但讀吾儒一字經。
贈術士姚有應自號通靈心神仙口  其二 姚勉 
僊在虛懷不可知，神僊有口欲何爲。餐風吸露囂塵表，說地談天爛醉時。不带一星煙火氣，儘饒三寸帝王師。到頭莫把真機泄，靜默元來未是癡。
代謁張別駕  其一 姚勉 
入境歡聲聽野農，題輿今有曲江公。官居寒露清冰裏，人在光風霽月中。席有新詩吟客滿，案無滯牘訟庭空。只愁驥足難淹久，行捧絲綸入漢宮。
代謁張別駕  其二 姚勉 
放浪江湖已幾年，袖携長劍倚天邊。草廬不見蜀諸葛，采石謾思唐謫僊。虎穴未能酬素志，龍門端合謁時賢。鄉邦幸有乖崖在，庶許諸生學李畋。
挽趙制機 姚勉 
見說襄陽墮甑時，公嘗前此料危機。傷心漢峴疆重拓，回首羊鄒事已非。安得籌邊書日報，誰能薦士剡天飛。當年子羽知吳玠，尚作西撐一柱巍。
梅境 姚勉 
僊家瑶林天，移來在江國。誰歟境中人，山立而玉色。
桂莊 姚勉 
不求田二頃，只種桂爲莊。秋滿黄金粟，飽餐風露香。
仁山 姚勉 
山爲仁者樂，况復字爲仁。坐與茲山對，靜中天地春。
題月磯詩藁 姚勉 
古苔磯上立，釣爲月明垂。夜半清歌起，無魚釣得詩。
湖上釣者 姚勉 
荷風湖面曉，垂釣柳陰中。何日能蓑笠，扁舟此興同。
題雪竹扇 姚勉 
此君腰不折，玉立有餘清。曉窗擁鼻吟，聽渠落冰聲。
王君猷花圃八絕 海棠城 姚勉 
家住山水國，種花以爲城。詩將日登陴，圍春驅酒兵。
王君猷花圃八絕 薇香洞 姚勉 
密粟出濃紫，幽花間深黄。有誰吟其間，含香一薇郎。
王君猷花圃八絕 若春 姚勉 
靜中見萬物，各各有春意。收拾入襟懷，陽和散天地。
王君猷花圃八絕 花谷 姚勉 
羣花各嬌春，粲若錦繡谷。於焉日逍遥，中有人如玉。
王君猷花圃八絕 橘隠 姚勉 
商山不茹芝，對弈寄此橘。巴人忽招隠，似爲子房出。
王君猷花圃八絕 臨清橋 姚勉 
通渠入小池，循除㶁㶁鳴。羣魚忽悠然，過橋聞屐聲。
王君猷花圃八絕 山扉 姚勉 
一逕綠陰去，隠隠花竹幽。主人地行仙，終日杖屨遊。
王君猷花圃八絕 鑑池 姚勉 
春風鑑池水，長年弄清暉。仙翁晚歸來，子孫笑牽衣。
感山十詠 松關 姚勉 
舍舟上招提，遥入松林間。透脫俗塵網，是名第一關。
感山十詠 翠鎖 姚勉 
濃綠滴濕衣，煙嵐翠交鎖。名韁莫能縶，方此不失我。
感山十詠 感山 姚勉 
山以感爲名，可見天地情。萬籟恬不作，風來自松聲。
感山十詠 石橋 姚勉 
石梁平砥似，池水明鏡如。晚凉散步穩，凭欄此觀魚。
感山十詠 華嚴堂 姚勉 
寂寂華嚴堂，富貴佛境界。何須九九編，吾有艮一卦。
感山十詠 旃檀林 姚勉 
心清聞妙香，宴坐旃檀林。坐香元不斷，莫作死灰心。
感山十詠 慈航 姚勉 
佛手撐慈航，尚欲濟我人。寄語作舟者，江濤渺無津。
感山十詠 甘露臺 姚勉 
有唐太和年，宮中亦甘露。曾不如此臺，空山自甘霪。
感山十詠 雪窗 姚勉 
地爐宿松火，紙帳橫梅枝。春蟲撲蔌蔌，惟有蒲團知。
感山十詠 雲卧菴 姚勉 
動靜貴一如，妙處非塊坐。高人定不死，枕此白雲卧。
先賢八詠 三閭紉蘭 姚勉 
三閭紉佩秋，志在公子蘭。荃不察予衷，江干淚潺湲。
先賢八詠 濂溪愛蓮 姚勉 
斯蓮君子花，幾爲佛所汙。先生獨拈出，萬世知向慕。
先賢八詠 靖節採菊 姚勉 
腰不爲米折，頭獨採菊低。晚節名元亮，思與隆中齊。
先賢八詠 和靖探梅 姚勉 
孤山養孤鶴，宜與梅爲隣。處士若輕出，梅花應笑人。
先賢八詠 嵇康撫琴 姚勉 
先生人中豪，志不肯司馬。一曲廣陵散，絕世不可寫。
先賢八詠 謝安圍碁 姚勉 
安石廊廟姿，豈不嫻將略。氐奴驚偉人，良已先得著。
先賢八詠 杜甫吟詩 姚勉 
平生忠義心，一飯不少忘。臣甫寧餓死，願君堯舜唐。
先賢八詠 李白醉酒 姚勉 
殿前伸脚時，奴視高力士。羣閹旁吐舌，翰林醒不醉。
雪景四畫 剡溪乘興 姚勉 
山骨凍稜稜，溪色清練練。溪山中雪月，如對故人面。門扃隠廬深，舟捩征柁轉。勿云興已盡，不見方真見。
雪景四畫 寒江獨釣 姚勉 
殘蘆颯欲乾，枯柳漸已集。彼舟者誰子，被此玉蓑笠。寒鱗正依藻，垂餌安可及。此興不在魚，携竿雪中立。
雪景四畫 灞橋騎馿 姚勉 
飄飄風中雪，瀝瀝橋下水。雪寒換清骨，水淺潄塵耳。詩情散天壤，妙處乃在此。得句欲似誰，岸梅是知己。
雪景四畫 藍關擁馬 姚勉 
雪擁尚秦嶺，天盡爲潮陽。吾馬不能前，吾骨凍不殭。崒屼雪中峰，萬仞摩蒼蒼。非馬度藍關，騎龍白雲鄉。
謝久軒蔡先生惠墨九首  其一 姚勉 
孔鐸經百年，誣世有楊墨。天生子輿氏，邪說一以息。紫陽曾未遠，人復詆無極。先生嚴衛道，功比異端闢。
謝久軒蔡先生惠墨九首  其二 姚勉 
使從武夷來，惠我墨長咫。黝然禹玄圭，上有久軒字。他珍不余畀，遺此良有以。天未喪斯文，誓將立人紀。
謝久軒蔡先生惠墨九首  其三 姚勉 
孔學授顔曾，有孫復能傳。道脈萃一家，壽此嘻其天。西山宗紫陽，妙會衆理全。先生嗣派嫡，再演中庸篇。
謝久軒蔡先生惠墨九首  其四 姚勉 
軒冕儻來物，豈足羈聖賢。素王萬世功，杏壇誨三千。平世膺戎狄，事功止當年。六經發蒙蔀，今古日在天。
謝久軒蔡先生惠墨九首  其五 姚勉 
巍巍無極翁，昌代正學祖。生從道州地，如孔出姬魯。西山道州派，上接濂溪武。天意豈偶然，真傳紹先古。
謝久軒蔡先生惠墨九首  其六 姚勉 
科目動榮想，葩華競浮文。既獲釣名位，鄙夫豈知君。愚生不此志，願策克復勳。蕞軀夕可死，但欲朝有聞。
謝久軒蔡先生惠墨九首  其七 姚勉 
寥寥六經餘，天下無文章。揚韓特近似，班馬熏何香。道至文亦精，萬世朱紫陽。願言楫洋海，安敢航絕潢。
謝久軒蔡先生惠墨九首  其八 姚勉 
世路既如此，皇皇欲何之。閉門事古學，妙處倘可窺。欣然或會心，俯仰得自怡。先生惠終教，勿作門牆麾。
謝久軒蔡先生惠墨九首  其九 姚勉 
摳衣憶初時，謹獨拜明訓。冥途方擿埴，夷軌忽發軔。始知顔四勿，於此道有進。敢云聖賢遠，二字古心印。
和楊鐵菴送子監鎮之任韻五首  其一 姚勉 
關西夫子家，清白乃世傳。傳授已到君，此脈要渾全。青雲開亨衢，况及此妙年。願言植名節，照映東西川。
和楊鐵菴送子監鎮之任韻五首  其二 姚勉 
君家遺子籯，只在一卷書。四世續科第，積善慶有餘。乃翁一片心，秋月行太虛。宜哉有是子，大似回不愚。
和楊鐵菴送子監鎮之任韻五首  其三 姚勉 
去年唱第時，文陣見整齊。萬花迎歸來，白馬黄金羈。及今催戍瓜，步武青雲低。風埃溘上征，飄飄乘白鷖。
和楊鐵菴送子監鎮之任韻五首  其四 姚勉 
初仕謂之筮，已是行道時。爲官要自强，謹勿事詭隨。一命可及民，官正不論卑。當今淮堧清，犬眠足生氂。
和楊鐵菴送子監鎮之任韻五首  其五 姚勉 
文章世家難，有子夫何憂。吾亦有青氈，未作菟裘謀。駑鞭不及驥，汗喘徒呀齁。願隨君後塵，擊楫江中流。
番陽張君叔振觀予以其家雙瑞圖俾詩之叔振大參忠定公諸孫也惟忠定公政和八年魁天下某先世實隸其榜今某於叔振令子若鳳爲同年生世科之契也又何辭雖不能詩謹課二首  其一 姚勉 
望月犀角明，涵星蚌胎聚。斯石卧龍枕，宜有蜿蜒具。龍頭君家舊，有子踵高步。層雲觸石出，四海望甘霔。
番陽張君叔振觀予以其家雙瑞圖俾詩之叔振大參忠定公諸孫也惟忠定公政和八年魁天下某先世實隸其榜今某於叔振令子若鳳爲同年生世科之契也又何辭雖不能詩謹課二首  其二 姚勉 
堂堂忠定家，三世蘭爲祥。父子繼科第，菲菲姓名香。雙英今復然，階庭煜生光。願言紉佩之，百世當流芳。
贈星學彭砥齋 姚勉 
彭君妙星數，爲人說窮通。爵祿特磨鈍，是名砥齋翁。我鈍不可磨，礲礪煩良工。寸鐵足刳蟇，遥遥廣寒宮。
贈月堂徐相士 姚勉 
衡門選龍首，摸索未容易。龍首許黄扉，却亦非難事。濟物乃素心，好爵豈予志。時來亦不辭，焉用早諛媚。
人皆以貧憂 姚勉 
人皆以貧憂，君子獨能樂。中心賤榮利，外物甘寂寞。富貴如春花，時去易凋落。不如一簞瓢，可以長處約。
送廬陵郭僉判致仕歸 姚勉 
世俗風波甚，誰能退急流。淵明存菊日，張翰憶鱸秋。高躅今云遠，清風孰與侔。明公回末習，逸韻踵前修。元振才高古，林宗學鮮儔。未爲川上楫，姑運幄中籌。太守先公孝，同僚上伯遊。德偕才並茂，文與政俱優。士有春風慕，民無北雪愁。寬平人自服，欺紿吏應羞。逸足方當展，閒身欲早抽。聲名從日起，富貴等雲浮。帝許掛冠請，人多卧轍留。山中無怨鶴，海上有盟鷗。西澗先生渙，平園老叟周。高風追故國，雅節映吾州。巧祿慚奔競，懷安鄙懦偷。號應重拜散，亭欲遂名休。親戚娛清話，溪山豁遠眸。詩情入囊錦，世事付紋楸。陸子新茶具，嚴灘舊釣裘。問松猶在逕，種秫喜盈疇。眼覺功名夢，心輕利祿漚。竇山森桂茂，謝砌長蘭幽。清白傳家法，詩書遺子謀。摩空已鵰鶚，得路即驊騮。事業今猶嗇，功勳後必收。三槐終得相，駟馬會封侯。滿砌皆朱紱，看公尚黑頭。定知豐有報，此去浩無憂。草色風翻翠，楊花雪滾毬。同歸春作伴，欲借路無由。某也真疎陋，公焉辱庇庥。龍門曾足履，鱣席屢衣摳。奬借情俱厚，掀騰志願酬。東門聞祖帳，南浦想離謳。心曲懷依戀，江鄉恨逗遛。諸生數千兩，悵望送僊舟。
送鄧若思赴南劍鄉舉 姚勉 
龍泉與太阿，紫氣牛斗衝。神物離必合，龍津復相從。悠悠千餘年，神秀人物鍾。高密雲礽孫，星宿羅心胸。居常佩此劍，溝瀆難鯨容。朅來磨劍池，清水爲淬鋒。秋風催斫桂，迥脫塵泥蹤。勉哉各努力，更作延平龍。
次友人王半山韻 姚勉 
詩家王半山，妙語占清絕。曲高和斯寡，郢曲愧春雪。句中寓深意，端爲我輩設。以規不以頌，如玉得磋切。予生戰場屋，一勝久未决。勇餘尚欲賈，磨硯欲穿鐵。第慚不善斲，顔汗指亦血。乞靈濟楚師，此敵儻可滅。如君洗塵累，盆盎易甄別。鷹揚會有日，奮翅脫籠紲。
贈霆伯姪 姚勉 
靈源聚英氣，融作雲霞精。霆伯挹其秀，胸府懷光晶。誦書過萬卷，落筆超羣英。文章有餘力，賦詩吟性情。短章或大篇，點翰長風生。或吐健麗句，氣象高崢嶸。雲濤洶萬里，出沒蛟龍驚。或寫閒逸句，句法如天成。微泉溜石壁，清吹調松聲。或句和且婉，純如奏英莖。晴風舞雪絮，曉日歌春鶑。或句端且嚴，凜凜不可輕。星辰列雲漢，營壘森甲兵。變化千萬狀，發越無定名。清標鎮浮態，沈謝隳文成。勁氣擬古作，甫白焚詩泓。不負飄逸姿，孰爭前輩衡。學海不汗漫，安見酌復盈。文章用無盡，蓋以天才宏。宏才戲翰墨，筆勢宜如傾。譬之一輪月，皎皎當天明。晴輝照春夜，花柳皆敷榮。高秋爽氣盛，桂影翻凄清。又如百川水，滔滔地中行。江湖風雨霽，碧色連天平。奔流出三峽，谹吼雷霆爭。詩歌具衆體，古人所難并。子詩得神助，逸思隨縱橫。失手墮之地，聲作金石鏗。俊才有如此，九萬飛鵬程。卑哉溝瀆中，安可容鱣鯨。子以見吾家，人才世登瀛。勉哉復祖業，謹勿寒宗盟。某也習箕裘，生涯風露檠。家徒四壁立，獨以道爲耕。文章厭卑薾，壯志思軒轟。紛紛笑餘子，藐視如孩嬰。詩書自娛悅，終日關柴荆。欣然得子至，倒屣來相迎。佳篇出見遺，未讀顔先頳。遷喬不擇木，求通乃於盲。視我如土鷃，視子如鷦鵬。英風當遠避，况敢事酬賡。新篘日初熟，我姑酌彼觥。晚風入簾幕，窗外斜陽晴。紅爐坐相對，簷馬聲鏦錚。試將今古詩，與子細共評。幽懷味此樂，鼓瑟仍吹笙。胡爲不留處，駕言欲西征。清飲不可再，使我摇心旌。努力各自愛，共濯江湖纓。
訪郭德甫 姚勉 
美人在駒谷，久別良懷哉。秋風天氣清，特爲斯人來。踏月訪清夜，巖扉肯予開。弟兄儼相對，松竹間古梅。子姪環侍側，蘭植依瓊瑰。青燈照圖史，新酒羅瓶罍。一家三代風，和氣熙春臺。富學飽停蓄，厚德深栽培。情周思孔子，志伊學顔回。皇路方嶮巇，天馬須龍媒。旱歲渴霖雨，神鱗起淵雷。君家多生賢，吾國正選才。詔書明年近，競踏黄花槐。造榜正此天，桂籍浮香催。鵰鶚相聯飛，燕雀更願陪。
訪胡景顔 姚勉 
適齋詩僊人，吟境天寬廣。聞詩未識面，魚鴈空來往。道周歘相遇，慰此積歲仰。煙林指深處，邀我稅塵鞅。入門境自勝，萬竹颯蕭爽。燈前酌夜雨，談笑劇拊掌。錦囊出新什，句字兩俱響。明當早脂車，未別先惆悵。嗟予走紅塵，方此墮世網。羨君飽林壑，四序足幽賞。努力喜自珍，清名照天壤。
贈宗人簡齋 姚勉 
博文約以禮，夫子誨子淵。詳說將反約，斯語在七篇。由繁乃入簡，此學本聖賢。卓哉紫陽公，道統得正傳。剖析到精微，而後會大全。譏以爲支離，此說恐未然。閑邪至敬義，簡易斯坤乾。後學懶用功，疎略取自便。藉口鵝湖詩，一蹴登青天。浪云即心是，所學竟類禪。不知格物學，蓋在誠意先。如斯謂之簡，毋乃墮一偏。此風近頗張，門戶欲自專。君既學雙峰，趨向尚慎旃。路頭且要正，莫踏船兩舷。
題陳致中環溪 姚勉 
出門何所有，四面圍青山。是溪從山來，亦復茲回環。高人潁川君，結茅此中間。溪光挹瀲灧，溪響聽潺湲。四面勿著橋，往來聽渠艱。是名僊凡界，亦曰清濁關。可人送過溪，否則溪上還。
同張公望湖上避暑到四聖觀招柏堂月潭二道士出飲 姚勉 
清晨有客來，畏暑思避地。凉多獨湖上，一棹拍空翠。長堤舞楊柳，餘雨在荷芰。炎蒸俱已失，滿抱足清意。頗思孤山頂，有客具高致。扣門聞琴聲，便覺洗塵累。湖邊出問酒，飲興隨所至。池鮮煮珍甘，水果剝香脆。好風林外來，吹面凉不醉。清談詣物表，絕不挂世事。畫舫何人斯，簫鼓正喧沸。清遊彼應笑，世味吾不嗜。尚思携枕簟，同叩竹間寺。從今日日來，莫厭驚晝睡。